Paġna IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 165 u 166 tiegħu, Wara li kkunsidra l-proposta mill-Kummissjoni Ewropea, L-Unjoni hija bbażata fuq il-valuri komuni u l-prinċipji ġenerali tar-rispett għad-dinjità tal bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inkluż id-drittijiet ta' persuni li jappartjenu għal minoranzi, stipulati fl-Artikolu 2 tat-Trattat dwar l-Unjoni Ewropea. Skont l-Artikolu 3 tat-Trattat dwar l-Unjoni Ewropea, l-għan tal-Unjoni hu li żżomm u tippromwovi l-valuri tagħha. Ispirata minn dawn il-valuri, l-Unjoni rnexxielha tgħaqqad pajjiżi, komunitajiet u nies flimkien fi proġett politiku uniku, li wassal għall-itwal perijodu ta' paċi fl-Ewropa, u li min-naħa tiegħu rawwem stabbiltà soċjali u prosperità ekonomika. L-adozzjoni mill-Istati Membri tal-valuri stabbiliti fit-Trattat toħloq bażi komuni li tifforma l-karatteristika distinta tal-istil ta' ħajja u tal-identità Ewropej, u tagħti post lill-Unjoni fix-xena globali. L-Unjoni u l-Istati Membri tagħha qed iħabbtu wiċċhom ma' varjetà ta' sfidi, inkluż il-populiżmu, il-ksenofobija, in-nazzjonaliżmu diviżiv, id-diskriminazzjoni, it-tixrid ta' aħbarijiet foloz u ta' informazzjoni qarrieqa kif ukoll l-isfida tar-radikalizzazzjoni li twassal għal estremiżmu vjolenti. Dawn il-fenomeni jistgħu jkunu ta' theddida serja għas-sisien tad-demokraziji tagħna, idgħajfu l-fiduċja fl-istat tad-dritt u fl-istituzzjonijiet demokratiċi u jfixklu s-sens komuni ta' appartenenza fis-soċjetajiet Ewropej tagħna u bejniethom. In-nuqqas ta' għarfien dwar l-oriġini tal-Unjoni, ir-raġunijiet għall-ħolqien tagħha u l-funzjonament bażiku tagħha jiffavorixxu l-informazzjoni qarrieqa u ma jħallux li jiġu ffurmati opinjonijiet infurmati dwar l-azzjonijiet tagħha. L-għarfien dwar id-diversità tal-Unjoni u l-Istati Membri tagħha jappoġġa r-rispett, il-fehim u l-kooperazzjoni reċiproċi fl-Istati Membri u bejniethom. L-edukazzjoni fit-tipi kollha tagħha u fil-livelli kollha u minn età bikrija għandha rwol ċentrali fil-promozzjoni tal-valuri komuni. Din tgħin biex tiġi żgurata l-inklużjoni soċjali billi tipprovdi lil kull wild b'possibbiltà ugwali u b'opportunitajiet ġusti li jirnexxi. Tipprovdi l-opportunitajiet biex isiru ċittadini attivi u konxji b'mod kritiku, u żżid l-fehim tal-identità Ewropea. Stħarriġ tal-2017 ta' Eurydice dwar l-Edukazzjoni dwar iċ-Ċittadinanza fl-Iskola fl-Ewropa juri li l-edukazzjoni dwar iċ-ċittadinanza attwalment tinsab fiċ-ċentru tal-attenzjoni f'għadd ta' pajjiżi Ewropej. Madankollu, kważi nofs il-pajjiżi għad ma għandhomx politiki dwar l-inklużjoni tal-edukazzjoni dwar iċ-ċittadinanza fit-taħriġ inizjali tal-għalliema. Għalhekk, jenħtieġ li l-għalliema jingħataw l-appoġġ u s-setgħa permezz ta' miżuri għall-ħolqien ta' kultura u ta' ambjent ta' tagħlim miftuħ u li jittrattaw diversi gruppi ta' tagħlim biex jgħallmu l-kompetenzi ċiviċi, jittrażmettu l-wirt komuni tal-Ewropa, jippromwovu l-valuri komuni u jaġixxu bħala mudelli għall-istudenti. L-aktar riżultati reċenti tal-istħarriġ ta' PISA u l-Monitoraġġ tal-Edukazzjoni u t-Taħriġ tal-2017 jenfasizzaw ir-rabta bejn l-inugwaljanzi edukattivi u l-isfond soċjoekonomiku tal-istudenti. Id-data ta' PISA turi li l-istudenti li ġejjin minn familji ifqar għandhom tliet darbiet iżjed ċans li jmorru agħar mill-kontropartijiet aktar sinjuri tagħhom u li l-istudenti bi sfond ta' migrazzjoni għandhom ċans aktar mid-doppju li jiksbu livell baxx minn studenti oħrajn. Biex tiġi evitata l-marġinalizzazzjoni taż-żgħażagħ, huwa kruċjali li jkun hemm sistemi edukattivi inklużivi u ekwitabbli li jrawmu soċjetajiet koeżivi u jistabbilixxu s-sisien għal ċittadinanza attiva u jtejbu l-impjegabbiltà. L-Istudju Internazzjonali tal-2016 dwar l-Edukazzjoni Ċivika u l-Edukazzjoni dwar iċ-Ċittadinanza tal-Assoċjazzjoni Internazzjonali għall-Evalwazzjoni tal-Kisbiet Edukattivi jissuġġerixxi li l-identitajiet nazzjonali u Ewropej jistgħu jikkoeżistu b'mod pożittiv u ma jikkontradixxux lil xulxin. L-istudju juri wkoll li l-istudenti b'livelli ogħla ta' għarfien ċiviku kellhom it-tendenza wkoll li jkunu studenti li jesprimu attitudnijiet aktar tolleranti. L-istħarriġ tal-Ewrobarometru enfasizza livell notevolment baxx ta' għarfien dwar l-Unjoni. Skont stħarriġ tal-opinjoni tal-2014, 44 % tan-nies tħoss li għandha fehim limitat ta' kif taħdem l-Unjoni, filwaqt li stħarriġ tal-2011 juri li maġġoranza relattiva tħoss li mhijiex infurmata sew dwar l-Unjoni Ewropea. L-istess studju żvela wkoll li terz tan-nies ma tafx eżattament kemm hemm Stati Membri fl-Unjoni. L-istħarriġ tal-Ewrobarometru tal-2017 juri li 89 % taż-żgħażagħ Ewropej jaqblu li l-gvernijiet nazzjonali għandhom isaħħu l-edukazzjoni fl-iskejjel dwar id-drittijiet u r-responsabbiltajiet tagħhom bħala ċittadini tal-Unjoni. Fl-aħħar nett, l-aktar stħarriġ reċenti tal-Ewrobarometru juri li 35 % ta' dawk li wieġbu jqisu li l-istandards edukattivi komparabbli huma l-aktar utli għall-futur tal-Ewropa. F'dan l-isfond, huwa essenzjali li l-Istati Membri jintensifikaw l-isforzi tagħhom biex ikomplu jimplimentaw l-għanijiet kollha tad-Dikjarazzjoni ta' Pariġi tal-2015. Huwa partikolarment importanti li jkomplu jiġu promossi l-valuri komuni bħala vetturi ta' koeżjoni u inklużjoni, tiġi favorita l-implimentazzjoni ta' ambjenti ta' tagħlim parteċipattivi fil-livelli kollha tal-edukazzjoni, jitjieb it-taħriġ għall-għalliema dwar iċ-ċittadinanza u d-diversità u jitjiebu l-ħiliet dwar il-litteriżmu medjatiku u l-ħsieb kritiku tal-istudenti kollha. L-aċċess ugwali u effettiv għall-edukazzjoni inklużiva u ta' kwalità għall-istudenti kollha, inklużi dawk b'oriġini ta' migrazzjoni, dawk minn ambjenti soċjoekonomiċi żvantaġġati, dawk bi bżonnijiet speċjali u dawk b'diżabilitajiet - f'konformità mal-Konvenzjoni dwar id-Drittijiet ta' Persuni b'Diżabilità - huwa indispensabbli biex jinkisbu soċjetajiet aktar koeżivi. F'dan l-isforz, l-Istati Membri jistgħu jibbenefikaw mill-istrumenti eżistenti tal-Unjoni, b'mod partikolari Erasmus+, il-Fondi Strutturali u ta' Investiment Ewropej, Ewropa Kreattiva, l-Ewropa għaċ-Ċittadini, il-Programm ta' Drittijiet, Ugwaljanza u Ċittadinanza, il-Korp Ewropew ta' Solidarjetà u Orizzont 2020, kif ukoll il-gwida u l-għarfien espert tal-Aġenzija Ewropea għall-Bżonnijiet Speċjali u l-Edukazzjoni Inklużiva. Il-programm Erasmus+ juri li l-mobilità u l-kuntatti transkonfinali huma mod effiċjenti kif wieħed jesperjenza l-identità Ewropea. Huwa essenzjali li l-kategoriji kollha ta' studenti fl-Ewropa kollha jibbenefikaw bl-istess mod mill-opportunitajiet li joffri dan il-programm; b'mod partikolari permezz ta' skambji skolastiċi bejn l-Istati Membri. Il-mobilità virtwali, speċjalment permezz tan-netwerk e-twinning, hija għodda eċċellenti li tippermetti l-kuntatt dirett bejn l-istudenti, u fis-snin li ġejjin għandha tintuża fuq skala akbar flimkien mal-mobilità fiżika. Jenħtieġ li l-introduzzjoni ta' dimensjoni Ewropea tat-tagħlim tgħin biex l-istudenti jesperjenzaw identità Ewropea fid-diversità kollha tagħha u biex issaħħaħ is-sens pożittiv u inklużiv ta' appartenenza Ewropea, li tikkomplementa l-identitajiet u t-tradizzjonijiet lokali, reġjonali u nazzjonali tagħhom. Din hija importanti wkoll biex tippromwovi fehim aħjar kemm tal-Unjoni kif ukoll tal-Istati Membri tagħha. Din ir-Rakkomandazzjoni tirrispetta bis-sħiħ il-prinċipji tas-sussidjarjetà u tal-proporzjonalità. Il-kontenut ta' din ir-Rakkomandazzjoni huwa mingħajr preġudizzju għall-inizjattivi nazzjonali eżistenti f'dawn l-oqsma, b'mod partikolari fis-sistemi nazzjonali ta' edukazzjoni ċivika, il-promozzjoni ta' edukazzjoni attiva dwar iċ-ċittadinanza u l-etika kif ukoll klima ta' klassi miftuħa biex trawwem attitudnijiet tolleranti u demokratiċi, u kompetenzi soċjali, ta' ċittadinanza u interkulturali; it-titjib tal-ħsieb kritiku u tal-litteriżmu tal-media, b'mod partikolari fl-użu tal-Internet u tal-media soċjali, biex tinħoloq kuxjenza dwar ir-riskji marbuta mal-affidabbiltà tas-sorsi ta' informazzjoni u biex jintuża ġudizzju tajjeb; l-użu ta' strutturi eżistenti u, fejn meħtieġ, l-iżvilupp ta' strutturi ġodda li jippromwovu l-parteċipazzjoni attiva tal-għalliema, tal-ġenituri, tal-istudenti u tal-komunità inġenerali fl-iskejjel; u l-appoġġ tal-opportunitajiet għall-parteċipazzjoni demokratika taż-żgħażagħ u l-involviment attiv, kritikament konxju u responsabbli tal-komunità. jinkludu lill-istudenti kollha f'edukazzjoni ta' kwalità mit-tfulija u tul il-ħajja; jipprovdu l-appoġġ meħtieġ għall-istudenti kollha skont il-ħtiġijiet partikolari tagħhom, inkluż dawk li ġejjin minn ambjenti soċjoekonomiċi żvantaġġati, dawk li ġejjin minn ambjent ta' migrazzjoni, dawk bi bżonnijiet speċjali u lill-istudenti bl-akbar talent; jiffaċilitaw it-transizzjoni bejn il-livelli u l-mogħdijiet differenti tal-edukazzjoni u jippermettu l-għoti ta' gwida adegwata għall-edukazzjoni u l-karriera. fehim tal-kuntest, il-patrimonju u l-valuri komuni Ewropej u sensibilizzazzjoni tal-unità u d-diversità soċjali, kulturali u storiċi tal-Unjoni u tal-Istati Membri tal-Unjoni; fehim tal-oriġini, tal-valuri u tal-funzjonament tal-Unjoni; il-parteċipazzjoni tal-istudenti u tal-għalliema fin-netwerk e-Twinning, fil-mobilità transkonfinali u fi proġetti transnazzjonali, speċjalment għall-iskejjel; proġetti fil-livell lokali biex tinħoloq kuxjenza u jitjieb il-fehim dwar l-Unjoni Ewropea f'ambjenti ta' tagħlim, b'mod partikolari permezz tal-interazzjoni diretta maż-żgħażagħ, bħaċ-ċelebrazzjoni annwali, fuq bażi volontarja, ta' "Jum l-Unjoni Ewropea" f'ambjenti ta' tagħlim. miżuri li jagħtu setgħa lill-persunal edukattiv biex jgħinuhom iwasslu l-valuri komuni, jippromwovu ċ-ċittadinanza attiva filwaqt li jittrażmettu sens ta' appartenenza u jwieġbu għall-ħtiġijiet differenti tal-istudenti; u jippromwovu edukazzjoni inizjali u kontinwa, skambji u attivitajiet ta' tagħlim bejn il-pari u ta' konsulenza bejn il-pari kif ukoll gwida u mentoraġġ għal persunal edukattiv. Magħmul fi Brussell, it-22 ta' Mejju 2018. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8887. Il-EUR-Lex hu l-aċċess fuq l-Internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8771. Il-EUR-Lex hu l-aċċess fuq l-internet għal-liġi Ewropea. IL-KUNSILL TAL-UNJONI EWROPEA, filwaqt li jfakkar fil-kuntest politiku għal din il-kwistjoni kif jinsab fl-Anness għal dawn il-konklużjonijiet, JISĦAQ ukoll IL-KUNSILL TAL-UNJONI EWROPEA Jippromwovu l-iskambju ta' djalogu, kooperazzjoni u prattiki tajba relatati mal-aġenda għaż-Żgħażagħ, il-Paċi u s-Sigurtà bejn il-partijiet ikkonċernat ewlenin, permezz tar-rinfurzar tal-kapitolu tal-kooperazzjoni globali tal-Programm Erasmus +, u mekkaniżmi oħra għall-iskambju ta' prattiki tajba. Dan għandu wkoll jimmobilizza liż-żgħażagħ u joħloq ħolqa bejn l-awtoritajiet li jieħdu d-deċiżjonijiet, l-organizzazzjonijiet taż-żgħażagħ u l-organizzazzjonijiet għaż-żgħażagħ li jaħdmu għaż-żamma tal-paċi u l-bini ta' soċjetà armonjuża u koeżiva. Fl-adozzjoni ta' dawn il-konklużjonijiet, il-Kunsill IFAKKAR b'mod partikolari f'dan li ġej: Strateġija Globali tal-UE għall-Politika Estera u ta' Sigurtà, b'enfasi speċjali fuq ir-reżiljenza Kunsens Ewropew għall-Iżvilupp/Konklużjonijiet tal-Kunsill dwar l-Iżvilupp Sostenibbli (2016). Approċċ komprensiv tal-UE dwar is-Sessi, il-Paċi u s-Sigurtà. Linji Gwida riveduti għall-Istrateġija tal-UE Kontra r-Radikalizzazzjoni u r-Reklutaġġ għat-Terroriżmu (9640/16 u 14276/16). Konklużjonijiet tal-Kunsill dwar ir-rwol tal-ħidma fost iż-żgħażagħ għall-appoġġ liż-żgħażagħ fl-iżvilupp ta' ħiliet essenzjali għall-ħajja li jiffaċilitaw it-transizzjoni b'suċċess tagħhom għall-ħajja adulta, iċ-ċittadinanza attiva u l-ħajja tax-xogħol (9624/17). Konklużjonijiet tal-Kunsill dwar ir-rwol tas-settur taż-żgħażagħ f'approċċ integrat u transsettorjali biex tiġi evitata u miġġielda r-radikalizzazzjoni vjolenti taż-żgħażagħ (9640/16) Pjan ta' Azzjoni tal-UE dwar id-Drittijiet tal-Bniedem u d-Demokrazija 2015–2019 (2015) Il-laqgħa informali tal-Kapijiet ta' Stat jew ta' Gvern tat-12 ta' Frar 2015 fejn il-membri tal-Kunsill Ewropew appellaw għal approċċ komprensiv, li jinkludi, fost l-oħrajn, inizjattivi rigward l-integrazzjoni soċjali, li huma ta' importanza kbira biex tiġi evitata r-radikalizzazzjoni vjolenti. Id-Dikjarazzjoni adottata mill-Ministri għall-Edukazzjoni tal-UE waqt il-laqgħa informali tagħhom f'Pariġi tas-17 ta' Marzu 2015 li fiha huma jipprovdu gwida dwar kif wieħed għandu jikkoopera fil-livell Ewropew. L-importanza tal-isforzi għall-prevenzjoni u l-indirizzar tal-emarġinazzjoni, l-intolleranza, ir-razziżmu u r-radikalizzazzjoni, u sabiex tiġi promossa ċ-ċittadinanza taż-żgħażagħ u jiġi ppreservat qafas ta' opportunitajiet indaqs għal kulħadd, ġew enfasizzati. Il-konklużjonijiet tal-Kunsill dwar l-Istrateġija ta' Sigurtà Interna Mġedda tas-17 ta' Ġunju 2015, li jagħtu prijorità lill-kwistjonijiet speċifiċi ta' diżimpenn, riabilitazzjoni u deradikalizzazzjoni/antiradikalizzazzjoni bħala prijorità għal azzjoni fis-snin li ġejjin (9416/15). Il-Pjan ta' Ħidma tal-UE għaż-Żgħażagħ 2016–2018 li jiffoka fuq l-inklużjoni soċjali dejjem tiżdied għaż-żgħażagħ kollha, b'kont meħud tal-valuri sottostanti Ewropej, u r-rwol tal-ħidma fost iż-żgħażagħ kemm fid-dinja mhux diġitali kif ukoll fid-dinja diġitali. Ir-Rapport Konġunt tal-UE dwar iż-Żgħażagħ tal-2015 tal-Kunsill u tal-Kummissjoni dwar "l-implimentazzjoni tal-qafas imġedded għall-kooperazzjoni Ewropea fil-qasam taż-żgħażagħ (2010–2018)" li ssottolinja li ż-żgħażagħ għandhom ikunu kapaċi jikbru f'komunitajiet inklużivi u pluralisti bbażati fuq il-valuri demokratiċi Ewropej. Ir-Rapport Konġunt tal-UE dwar iż-Żgħażagħ juri wkoll il-ħtieġa li tingħata aktar setgħa liż-żgħażagħ differenti, speċjalment dawk li qegħdin fir-riskju tal-esklużjoni. Kooperazzjoni bejn il-Kummissjoni Ewropea u l-Kunsill tal-Ewropa fi ħdan il-Ftehim ta' Sħubija. L-Aġenda Ewropea dwar is-Sigurtà, tat-28 ta' April 2015, li fiha l-Kummissjoni tikkunsidra l-parteċipazzjoni taż-żgħażagħ bħala fattur ewlieni fil-prevenzjoni tar-radikalizzazzjoni billi jiġu promossi l-valuri Ewropej u titrawwem l-inklużjoni soċjali, filwaqt li tissemma wkoll in-Netwerk ta' Sensibilizzazzjoni dwar ir-Radikalizzazzjoni (RAN), li tiġbor l-UE kollha u li tippermetti l-iskambju ta' esperjenzi u prattiki li jiffaċilitaw l-individwazzjoni bikrija tar-radikalizzazzjoni u t-tfassil ta' strateġiji preventivi u ta' diżimpenn fil-livell lokali. Ir-Riżoluzzjoni tal-Parlament Ewropew tal-25 ta' Novembru 2015 dwar il-prevenzjoni tar-radikalizzazzjoni u tar-reklutaġġ ta' ċittadini Ewropej minn organizzazzjonijiet terroristiċi. Riżoluzzjoni 2250 (2015) tal-Kunsill tas-Sigurtà tan-NU dwar iż-żgħażagħ, il-paċi u s-sigurtà. Il-125 sessjoni tal-Kumitat tal-Ministri — Il-Pjan ta' Azzjoni tal-Kumitat tal-Ministri (Brussell, 19 ta' Mejju 2015), CM(2015) 74 final, dwar "Il-ġlieda kontra l-estremiżmu vjolenti u r-radikalizzazzjoni li jwasslu għat-terroriżmu", u l-Pjan ta' Azzjoni tan-Nazzjonijiet Uniti għall-Prevenzjoni tal-Estremiżmu Vjolenti. "Prinċipji gwida għall-parteċipazzjoni taż-żgħażagħ fil-bini tal-paċi" tal-Grupp ta' Ħidma tal-InterAġenzija tan-NU dwar iż-Żgħażagħ u l-Bini tal-Paċi. IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Minħabba ż-żmien u r-riżorsi meħtieġa biex titlesta l-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi kkonċernati mill-Istati Membri u mill-Awtorità Ewropea dwar is-Sigurtà fl-Ikel (l-Awtorità), huwa meħtieġ li jiġi stabbilit programm ta' ħidma li jiġbor flimkien sustanzi attivi simili u li jistabbilixxi l-prijoritajiet abbażi tat-tħassib dwar is-sikurezza għas-saħħa tal-bniedem u tal-annimali jew għall-ambjent kif previst fl-Artikolu 18 tar-Regolament (KE) Nru 1107/2009. Jixraq li tiġi prevista l-identifikazzjoni tas-sustanzi li minħabba l-karatteristiċi tagħhom, huwa mistenni li jistgħu jonqsu milli jissodisfaw il-kriterji ta' approvazzjoni stipulati fil-punti 3.6.2 sa 3.6.5 u fil-punt 3.7 tal-Anness II tar-Regolament (KE) Nru 1107/2009, u li tiġi prijoritizzata l-valutazzjoni tagħhom. Meta jitqiesu r-riżorsi disponibbli tal-awtoritajiet li jwettqu l-valutazzjoni tal-applikazzjonijiet għat-tiġdid tal-approvazzjonijiet, ma jistax jiġi eskluż li minħabba l-prijoritizzazzjoni tal-valutazzjoni tas-sustanzi prevista minn din id-Deċiżjoni, l-approvazzjoni ta' xi sustanzi attivi oħra tista' tiskadi qabel ma tittieħed deċiżjoni dwar it-tiġdid tal-approvazzjoni tat-tali sustanzi. F'każijiet bħal dawn, il-perjodu ta' approvazzjoni tat-tali sustanzi attivi jenħtieġ li jiġi estiż fiż-żmien dovut skont l-Artikolu 17 tar-Regolament (KE) Nru 1107/2009. Minbarra li jipprevedi l-ġbir flimkien ta' sustanzi attivi simili abbażi tal-prijoritajiet għall-valutazzjoni tagħhom, l-Artikolu 18 tar-Regolament (KE) Nru 1107/2009 jipprevedi wkoll li l-programm ta' ħidma jeħtieġ jinkludi elementi speċifiċi. Ir-Regolamenti ta' Implimentazzjoni (UE) Nru 844/2012 u (UE) Nru 686/2012 jimplimentaw, rispettivament, il-punti (a) sa (e) u l-punt (f) tat-tieni paragrafu tal-Artikolu 18 tar-Regolament (KE) Nru 1107/2009, IDDEĊIDIET KIF ĠEJ: Il-programm ta' ħidma kif stabbilit fl-Anness ta' din id-Deċiżjoni b'dan qed jiġi adottat. Magħmul fi Brussell, is-6 ta' Ġunju 2018. Il-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi li minħabba l-karatteristiċi tagħhom, huwa mistenni li jistgħu jonqsu milli jissodisfaw il-kriterji ta' approvazzjoni stipulati fil-punti 3.6.2 sa 3.6.5 u fil-punt 3.7 tal-Anness II tar-Regolament (KE) Nru 1107/2009, għandha tingħata prijorità. Għaldaqstant, dawn il-valutazzjonijiet għandhom jitwettqu mingħajr dewmien jew bl-inqas dewmien possibbli. Il-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi elenkati fil-Parti E tal-Anness tar-Regolament (UE) Nru 540/2011 bħala kandidati għas-sostituzzjoni li minħabba l-karatteristiċi tagħhom, huma approvati għal mhux aktar minn seba' snin, għandha tingħata prijorità. Barra minn hekk, il-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi elenkati fl-Anness tar-Regolament ta' Implimentazzjoni (UE) 2015/408 għandha tingħata prijorità. Għaldaqstant, dawn il-valutazzjonijiet għandhom jitwettqu mingħajr dewmien jew bl-inqas dewmien possibbli. Fid-dawl tax-xebħ bejn il-karatteristiċi rispettivi tagħhom, fejn id-dati tat-tressiq tad-dossier huma differenti, il-perjodu ta' approvazzjoni għandu jiġi estiż fejn xieraq u fiż-żmien dovut skont l-Artikolu 17 tar-Regolament (KE) Nru 1107/2009 sabiex jiġu allinjati ż-żmien tal-valutazzjoni tagħhom u l-proċess tal-evalwazzjoni bejn il-pari mwettqa mill-Awtorità, għas-sustanzi li ġejjin: fosfonati tad-disodju u fosfonati tal-potassju; ewġenol, ġeranjol u timol; benżovindiflupir u isopirażam. Fil-każ li l-approvazzjoni ta' xi sustanzi attivi mhux koperti mill-punti (a) u (b) x'aktarx tiskadi qabel ma tittieħed deċiżjoni dwar it-tiġdid tal-approvazzjoni ta' dawn is-sustanzi għal raġunijiet lil hinn mill-kontroll tal-applikant, il-perjodu ta' approvazzjoni ta' dawk is-sustanzi attivi għandu jiġi estiż fiż-żmien dovut skont l-Artikolu 17 tar-Regolament (KE) Nru 1107/2009. Il-Qorti Ewropea tal-Awdituri b'dan tinfurmak li r-Rapport Speċjali Nru 12/2018 "Broadband fl-Istati Membri tal-UE: minkejja l-progress li sar, mhumiex se jintlaħqu l-miri kollha ta' Ewropa 2020" għadu kif ġie ppubblikat. Ir-rapport jista' jiġi kkonsultat jew imniżżel mis-sit web tal-Qorti Ewropea tal-Awdituri: http://eca.europa.eu B'referenza għad-Deċiżjoni tal-Kumitat Konġunt taż-ŻEE Nru 25/2008 tal-14 ta' Marzu 2008, il-Kumitat Konġunt taż-ŻEE huwa mistieden li jinnota l-listi segwenti rigward id-deċiżjonijiet ta' awtorizzazzjoni adottati abbażi tal-Artikolu 64(8) tar-Regolament (KE) Nru 1907/2006 (REACH) għall-perjodu mill-1 ta' Jannar sat-30 ta' Ġunju 2016, fil-laqgħa tiegħu fit-2 ta' Diċembru 2016. Id-deċiżjonijiet ta' awtorizzazzjoni segwenti, f'konformità mal-Artikolu 64(8) tar-Regolament (KE) Nru 1907/2006 (REACH), ittieħdu fl-Istati taż-ŻEE-EFTA matul il-perjodu mill-1 ta' Jannar sat-30 ta' Ġunju 2016: B'referenza għad-Deċiżjoni tal-Kumitat Konġunt taż-ŻEE Nru 25/2008 tal-14 ta' Marzu 2008, il-Kumitat Konġunt taż-ŻEE huwa mistieden li jinnota l-listi segwenti rigward id-deċiżjonijiet ta' awtorizzazzjoni adottati abbażi tal-Artikolu 64(8) tar-Regolament (KE) Nru 1907/2006 (REACH) għall-perjodu mill-1 ta' Lulju sal-31 ta' Diċembru 2016, fil-laqgħa tiegħu fis-17 ta' Marzu 2017. Id-deċiżjonijiet ta' awtorizzazzjoni segwenti, f'konformità mal-Artikolu 64(8) tar-Regolament (KE) Nru 1907/2006 (REACH), ittieħdu fl-Istati taż-ŻEE-EFTA matul il-perjodu mill-1 ta' Lulju sal-31 ta' Diċembru 2016: B'referenza għad-Deċiżjoni tal-Kumitat Konġunt taż-ŻEE Nru 74/1999 tat-28 ta' Mejju 1999, il-Kumitat Konġunt taż-ŻEE huwa mistieden li jinnota l-listi li ġejjin rigward awtorizzazzjonijiet għat-tqegħid fis-suq għal prodotti mediċinali għall-perjodu mill-1 ta' Lulju sal-31 ta' Diċembru 2016, fil-laqgħa tagħhom tas-17 ta' Marzu 2017: Lista ta' awtorizzazzjonijiet ta' kummerċjalizzazzjoni ġodda Lista ta' awtorizzazzjonijiet ta' kummerċjalizzazzjoni mġedda Lista ta' awtorizzazzjonijiet ta' kummerċjalizzazzjoni estiżi Lista ta' awtorizzazzjonijiet ta' kummeċjalizzazzjoni rtirati Lista ta' awtorizzazzjonijiet ta' kummerċjalizzazzjoni sospiżi L-awtorizzazzjonijiet ta' kummerċjalizzazzjoni li ġejjin ingħataw fl-Istati taż-ŻEE-EFTA matul il-perjodu mill-1 ta' Lulju sal-31 ta' Diċembru 2016: L-awtorizzazzjonijiet ta' kummerċjalizzazzjoni li ġejjin ġew imġedda fl-Istati taż-ŻEE-EFTA matul il-perjodu mill-1 ta' Lulju sal-31 ta' Diċembru 2016: L-awtorizzazzjonijiet ta' kummerċjalizzazzjoni li ġejjin ġew estiżi fl-Istati taż-ŻEE-EFTA matul il-perjodu mill-1 ta' Lulju sal-31 ta' Diċembru 2016: L-awtorizzazzjonijiet ta' kumerċjalizzazzjoni li ġejjin ġew irtirati fl-Istati taż-ŻEE-EFTA matul il-perjodu mill-1 ta' Lulju sal-31 ta' Diċembru 2016: L-awtorizzazzjonijiet ta' kumerċjalizzazzjoni li ġejjin ġew sospiżi fl-Istati EFTA taż-ŻEE matul il-perjodu mill-1 ta' Lulju sal-31 ta' Diċembru 2016: Dan l-avviż jikkonċerna l-impriżi li ġejjin: Baring Asia Private Equity Fund VI ("BPEA", il-Gżejjer Cayman), ikkontrollata minn Baring Asia (Ħong Kong), GB WFC International S.à.r.l ("WFC", il-Lussemburgu). BPEA u PAI jakkwistaw, fis-sens tal-Artikolu 3(1)(b) tar-Regolament dwar l-Għaqdiet, il-kontroll konġunt WFC kollha kemm hi. Il-konċentrazzjoni hija mwettqa permezz ta' xiri ta' ishma. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja tiġi dejjem speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: Dan l-avviż jikkonċerna l-impriżi li ġejjin: VeriFone Systems, Inc. ("VeriFone", l-Istati Uniti). Francisco Partners takkwista, fis-sens tal-Artikolu 3(1)(b) tar-Regolament dwar l-Għaqdiet, il-kontroll uniku ta' VeriFone kollha kemm hi. Il-konċentrazzjoni hija mwettqa permezz ta' xiri ta' ishma. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jenħtieġ li r-referenza li ġejja tiġi dejjem speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: L-applikant hu l-grupp applikant oriġinali u jirrappreżenta lill-produtturi kurrenti kollha ta' Gailtaler Speck g.g.A. L-Awstrija Isem il-prodott Deskrizzjoni tal-prodott Żona ġeografika Prova tal-oriġini Metodu ta' produzzjoni Rabta maż-żona ġeografika Oħrajn [Kuntatti tal-awtorità kompetenti u tal-grupp applikanti, it-tip ta' prodott, l-organu ta' spezzjoni, il-leġiżlazzjoni nazzjonali, lista ta' referenzi u ta' sorsi] Emenda għall-Ispeċifikazzjoni tal-prodott ta' DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012. Emenda għall-Ispeċifikazzjoni tal-prodott ta' DOP jew ta' IĠP irreġistrata li għaliha ma jkun ġie rreġistrat l-ebda Dokument Uniku (jew l-ekwivalenti) u li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012. L-Ispeċifikazzjoni preċedenti, li kienet tikkonsisti f'diversi dokumenti separati (sommarju, Speċifikazzjoni), inġabret f'Dokument Uniku u ġiet riveduta biex titjieb it-trasparenza u fl-istess ħin jiġu aġġornati r-rekwiżiti għall-metodu ta' produzzjoni u l-prova tal-oriġini. Barra minn hekk, ir-regolamenti dwar il-produzzjoni (eż. il-"Linji Gwida dwar il-Gailtaler Speck"/il-Linji Gwida dwar il-Produzzjoni għall-Gailtaler Speck) mill-kapitolu dwar il-materjali, li qabel kienu referenzjati fl-Ispeċifikazzjoni, issa ġew integrati fl-Ispeċifikazzjoni u, għalhekk, huma soġġetti għar-rekwiżiti għall-emendi stipulati mid-dritt Komunitarju. L-informazzjoni pprovduta preċedentement dwar is-sistema ta' garanzija tal-kwalità u ta' kontroll interni tal-assoċjazzjoni m'għadhiex inkluża. Lanqas ir-rekwiżiti ġeneralment applikabbli għat-trobbija tal-annimali (eż. il-projbizzjoni fuq it-tagħlif ta' dqiq mil-laħam u l-għadam mitħun jew skart tal-kċejjen kummerċjali) jew għall-produzzjoni tal-bejken ma ġew ripetuti fl-ispeċifikazzjoni. Għaldaqstant, l-appendiċijiet li jifdal għall-Ispeċifikazzjoni jservu biss bħala evidenza. It-Taqsima 4.2 li ġejja tas-sommarju: "Ir-razez li ġejjin tal-ħanżir jintużaw għall-produzzjoni tal-Gailtaler Speck: ir-razza lokali, il-bojod kbar, ir-razez imħallta bejn ir-razza lokali u l-bojod kbar, id-Duroc, il-ħnieżer ta' razza mħallta minn programmi approvati tal-Karinzja għat-tnissil. Il-ħnieżer iridu jiġu msemmna skont il-kundizzjonijiet speċifikati fil-linji gwida dwar il-produzzjoni għall-Gailtaler Speck. Fil-produzzjoni tal-Gailtaler Speck jintuża majjal frisk b'pH massimu ta' 5,8. Jintużaw nofs karkassi sħaħ tal-bejken, u jekk ikun hemm bżonn anki l-biċċiet individwali ta' nofs karkassa — iż-żaqq, il-lojn, iż-żaqq mal-lojn, il-koxxa u l-ispalla. Il-Gailtaler Speck jiġi mmarinat, jiġi affumikat kiesaħ u jiġi mmaturat fi kmamar speċjali tal-maturazzjoni. Il-kulur ta' barra tal-Gailtaler Speck hu isfar dehbi u l-qatgħa hi ta' kulur aħmar jgħajjat b'porzjon xaħam abjad. Il-Gailtaler Speck għandu benna kkonservata, affumikata u mlaħħma żviluppata sew, li ma tantx taħraq u ftit li xejn hi mielħa. Għandu konsistenza soda, huwa artab taħt is-snien u jinħall bil-mod fil-ħalq." u t-Taqsima 4.2 tal-Ispeċifikazzjoni (Deskrizzjoni tal-prodott u Tip tal-prodott): "Il-Gailtaler Speck hu prodott ikkonservat tal-majjal. Il-karatteristiċi kwalitattivi tal-Gailtaler Speck huma stabbiliti fil-Kapitolu 3 tal-Linji Gwida dwar il-Gailtaler Speck. Dan hu distint permezz tal-karatteristiċi li ġejjin (ara l-Assoċjazzjoni tal-Gailtaler Speck — L-Arena Naturali tal-Karinzja, 1999b, l-Anness għat-Taqsima 4.2): Il-materjali bażiċi: Il-Gailtaler Speck hu prodott mill-majjal mir-razez li ġejjin tal-ħanżir: ir-razza lokali, il-bojod kbar, ir-razez imħallta bejn ir-razza lokali u l-bojod kbar, id-Duroc u l-ħnieżer ta' razza mħallta minn programmi approvati tal-Karinzja għat-tnissil. Il-kostitwenti, ir-riċetta u l-ingredjenti: Biex jiġi prodott il-Gailtaler Speck jintuża majjal frisk b'pH massimu ta' 5,8. Il-Gailtaler Speck hu prodott mill-qatgħat li ġejjin tal-laħam: nofs karkassi sħaħ tal-bejken jew, jekk ikun hemm bżonn, il-biċċiet individwali ta' nofs karkassa: iż-żaqq, il-lojn, iż-żaqq mal-lojn, il-koxxa, l-ispalla. Il-biċċiet tal-laħam jiġu proċessati fil-forma naturali tagħhom u qatt ma jiġu pressati. Fil-proċess ta' konservazzjoni jintużaw melħ tat-tisjir jew tal-konservazzjoni, bżar, tewm u taħlitiet ta' ħwawar minn riċetti tradizzjonali. Il-ħwawar ewlenin li jintużaw huma l-ġinġer, il-kosbor, il-karwija, il-weraq rand, il-bżar tal-Ġamajka, il-paprika, il-klin, il-ġnibru u z-zokkor. L-affumikazzjoni ssir permezz tal-proċess ta' "affumikazzjoni kiesħa" (temperatura massima tal-affumikazzjoni ta' 22 °C). Id-dehra: Il-kulur estern tal-Gailtaler Speck hu isfar dehbi, ix-xaħam hu abjad u l-laħam tal-muskoli hu aħmar jgħajjat. Il-Gailtaler Speck hu ħieles minn difetti esterni u minn difetti fil-qatgħat. It-togħma: Il-Gailtaler Speck għandu togħma ftit li xejn mielħa, ikkonservata, affumikata u mlaħħma żviluppata tajjeb. Ma jħalli ebda togħma residwa ħażina. Il-konsistenza: Il-Gailtaler Speck għandu konsistenza soda, huwa artab għall-gidma u jinħall bil-mod fil-ħalq. Karatteristiċi distintivi: Il-metodu ta' 'affumikazzjoni kiesħa', il-proċessar primarju ta' nofs karkassi sħaħ tal-bejken u l-ipproċessar tal-laħam fi stat mhux pressat jikkostitwixxu taħlita ta' karatteristiċi tal-prodott li huma tipiċi tal-Wied ta' Gail." huma ssostitwiti bit-test li ġej: Il-Gailtaler Speck hu prodott ikkonservat mhux ipproċessat magħmul minn majjal mhux pressat u bl-għadam imneħħi, li hu distint mill-karatteristiċi li ġejjin: Il-materjali bażiċi: Il-Gailtaler Speck hu prodott b'mod esklużiv mil-laħam tar-razez tal-ħanżir li ġejjin: ir-razza lokali, il-bojod kbar, id-Duroc, is-Swabian Hall Saddleback u l-ħnieżer ta' razza mħallta minn fost dawn ir-razez. Barra minn hekk, il-ħnieżer ta' razza minn fost dawn ir-razez imħallta ma' ħnieżer Pietrain (bħala missirijiet) huma ammissibbli wkoll. Il-kostitwenti, ir-riċetta u l-metodu ta' proċessar: Għall-produzzjoni tal-Gailtaler Speck, għall-ipproċessar jintuża biss laħam frisk bl-għadam imneħħi u fil-forma naturali tiegħu mingħajr ma jiġi ppressat. Fil-prinċipju, il-Gailtaler Speck jista' jiġi prodott minn kwalunkwe qatgħa laħam, inkluż minn nofs karkassi sħaħ tal-bejken. Madankollu, iż-żaqq, il-lojn, iż-żaqq mal-lojn, il-koxxa u l-ispalla huma ppreferuti. In-nofs karkassi jiġu kkontrollati għall-adegwatezza tagħhom għall-konsum mill-bniedem mis-servizz veterinarju qabel ma jinqatgħu u jiġu mmarinati, affumikati u mmaturati (imnixxfa) b'taħlita tradizzjonali ta' melħ u ta' ħwawar f'konformità mal-proċedura deskritta fit-Taqsima 4.5.2. Id-dehra: Il-kulur estern tal-Gailtaler Speck hu isfar dehbi, il-porzjon tax-xaħam hu abjad pur u jintgħaraf faċilment, u l-laħam tal-muskoli hu aħmar jgħajjat. It-togħma u l-konsistenza: Il-Gailtaler Speck għandu togħma li ma taħraqx ħafna (mingħajr nota dominanti tal-ġnibru) u ftit li xejn mielħa u hu kkaratterizzat minn togħma kkonservata, affumikata u mlaħħma żviluppata sew; minkejja s-sodezza akbar tal-porzjon tax-xaħam meta mqabbel ma' tipi oħra ta' bejken, il-Gailtaler Speck jinħall bil-mod fuq l-ilsien u hu artab taħt is-snien. Il-Gailtaler Speck hu ħieles minn difetti esterni u minn difetti fil-qatgħat u ma jħalli ebda togħma residwa ħażina. Il-kummerċjalizzazzjoni: Il-Gailtaler Speck jista' jinbiegħ mingħajr imballaġġ jew f'imballaġġ, fin-nofs karkassi sħaħ, f'qatgħat kbar jew imfettet." Raġunijiet: Il-lista ta' razez tal-ħanżir approvati għall-produzzjoni tal-Gailtaler Speck ġiet speċifikata b'mod aktar preċiż u b'mod partikolari tneħħiet ir-referenza għal "programmi rikonoxxuti tat-tnissil fil-Karinzja" ("anerkannte Kärntner Zuchtprogramme"). Peress li l-oriġini tal-ħnienes m'għadhiex limitata għall-Karinzja (ara t-taqsima Żona ġeografika), ir-razez u l-għażliet ta' razez imħallta huma elenkati b'mod speċifiku fil-verżjoni kurrenti tal-ispeċifikazzjonijiet. Hi biss ir-razza tal-ħanżir "Schwäbisch Hällische Sattelschwein" [Swabian Hall Saddleback] li żdiedet mal-lista ta' razez ammissibbli tal-ħanżir, peress li din ir-razza toffri laħam u xaħam ta' kwalità tajba, u minħabba r-reżistenza tagħha għat-temp hi adattata għat-trobbija fil-beraħ, li min-naħa tagħha hi essenzjali għall-produzzjoni organika potenzjali. Ir-razez imħallta — kif kien konsistenti preċedentement mal-programmi ta' tnissil fil-Karinzja — huma permessi bejn ir-razez ammissibbli kollha u anki bil-ħnieżer Pietrain bħala missirijiet. Madankollu, ir-razez imħallta bejn razez puri tal-laħam ma jipproduċux il-kontenut ta' xaħam viżibbli ċar mixtieq. Ir-rekwiżit preċedenti ta' valur massimu tal-pH ta' 5,8 jista' jitneħħa minħabba li l-adegwatezza għall-konsum mill-bniedem trid tiġi żgurata u kkontrollata, kif ukoll ikkonfermata mis-servizz veterinarju (spettur veterinarju). Barra minn hekk, il-parti li tipproċessa l-bejken tagħraf fuq il-bażi tal-esperjenza tagħha jekk il-laħam huwiex adegwat għall-ipproċessar tal-bejken. Filwaqt li qabel in-nofs karkassi sħaħ tal-bejken kienu jintużaw b'mod regolari u l-qatgħat kienu jintużaw biss meta kienu neċessarji, dan il-proporzjon issa ġie invertit, minħabba d-domanda mingħand il-klijenti u l-forom differenti ta' kummerċjalizzazzjoni. Dawn ġew inkorporati fl-ispeċifikazzjonijiet għal kjarifika. Ingħatat deskrizzjoni ftit aktar speċifika tad-dehra u tal-konsistenza tal-bejken; ġie stipulat li l-Gailtaler Speck għandu jkollu kontenut ta' xaħam "li jintgħaraf faċilment". Definizzjoni aktar preċiża mhix possibbli b'rabta ma' prodott naturali, b'mod partikolari peress li l-kontenut ta' xaħam ivarja bejn l-annimali rġiel u nisa msewwija u bejn il-qatgħat differenti tal-laħam. Madankollu, minħabba l-ħajja itwal tal-ħnieżer użati għall-produzzjoni tal-Gailtaler Speck u l-piż ħaj minimu ogħla tagħhom fil-mument tat-tbiċċir (li hu ta' 120 kg minflok il-medja Ewropea ta' 85 kg fil-produzzjoni normali tal-bejken), il-kontenut ta' xaħam tal-Gailtaler Speck hu ogħla b'mod rikonoxxibbli meta mqabbel ma' prodotti komparabbli. Is-sodezza partikolari tax-xaħam li jinsab fil-Gailtaler Speck hi dovuta għat-tagħlif speċjali tal-ħnieżer b'ammont żgħir ħafna ta' qamħirrum (mass. ta' 10 % minflok mass. ta' 70 % kif isir is-soltu fl-Ewropa), li issa jissemma fit-test ukoll. Għall-fini ta' kjarifika u b'konformità mal-prattiki kummerċjali kurrenti, ġiet miżjuda l-informazzjoni dwar il-forom permissibbli ta' kummerċjalizzazzjoni, li tiddikjara li l-Gailtaler Speck jista' jinbiegħ ippakkjat jew mhux ippakkjat, f'nofs karkassi sħaħ (jiġifieri bħala nofs karkassi mhux maqtugħin tal-bejken jew sezzjonijiet mhux maqtugħin), bħala porzjonijiet separati taż-żaqq, tal-lojn, taż-żaqq mal-lojn, tal-koxxa u tal-ispalla jew imfettet, imqatta' f'qatgħat sħaħ, eċċ. L-informazzjoni preċedenti dwar "affumikazzjoni kiesħa" u l-lista ta' ħwawar permissibbli użati biex jinkiseb il-karattru tradizzjonali tal-prodott tmexxew fit-taqsima "Metodu ta' produzzjoni". "Iż-żona tal-produzzjoni tinkludi l-muniċipalitajiet ta' Kötschach-Mauthen, ta' Dellach, ta' Kirchbach, ta' Gitschtal, ta' Hermagor, ta' St. Stefan im Gailtal, ta' Nötsch im Gailtal, ta' Feistritz an der Gail u ta' Hohenthurn." u t-Taqsima 4.3.1 tal-Ispeċifikazzjoni ("Indikazzjoni taż-żona tal-produzzjoni"): "Minħabba l-karatteristiċi tal-pajsaġġ naturali (ara t-Taqsima 4.6) u anki l-iżviluppi storiċi (ara t-Taqsima 4.4), żviluppat kultura speċjali tal-produzzjoni tal-bejken fil-Wied ta' Gail. Fuq il-bażi ta' dokumenti storiċi u ta' sorsi li jattestaw l-iżvilupp storiku tal-produzzjoni tal-bejken, hawn taħt tiġi stabbilita delimitazzjoni taż-żona għar-reġjun li fih jista' jiġi prodott il-Gailtaler Speck. L-eżempju ta' lista tal-ispejjeż tal-produzzjoni kkumpilata minn qaddejja madwar is-sena 1830 juri biċ-ċar l-importanza tal-Gailtaler Speck fid-dieta tan-nies tal-Wied ta' Gail (ara l-Arkivju Reġjonali tal-Karinzja, Katast Stabbli [Kärntner Landesarchiv, Stabiler Kataster] l-Anness A għat-Taqsima 4.3.1). L-importanza tal-bejken fid-dieta tal-abitanti tal-Wied ta' Gail meta mqabbla ma' dik ta' reġjuni oħra fil-Karinzja tidher ċara f'dokumenti storiċi oħra (ara l-Arkivju Reġjonali tal-Karinzja, Katast Stabbli, l-Anness B għat-Taqsima 4.3.1). Ir-raġunijiet għal din huma dovuti għall-kundizzjonijiet naturali partikolari fil-Wied ta' Gail, li jagħmlu ż-żona waħda ideali għall-produzzjoni ta' prodotti kkonservati ta' kwalità għolja (ara t-Taqsima 4.6). Iż-żona hi delimitata fit-Tramuntana u fin-Nofsinhar mid-delimitazzjoni konvenzjonali tal-Wied ta' Gail skont l-opinjoni ġenerali mill-meded ta' muntanji tagħha li jinsabu fit-Tramuntana u fin-Nofsinhar, mill-Alpi Karniki, li jappartjenu għall-Alpi Kalkari tan-Nofsinhar, fin-Nofsinhar tul il-fruntiera mal-Italja, u mill-Alpi ta' Gail fit-Tramuntana, li tulhom jinsabu wkoll il-fruntieri tal-muniċipalitajiet politiċi tal-Wied ta' Gail. Iż-żona hi delimitata fil-Lvant u fil-Punent minn kundizzjonijiet naturali, b'mod partikolari minn kundizzjonijiet klimatiċi, li jikkostitwixxu wkoll prerekwiżit kruċjali għall-produzzjoni tal-bejken. Issa t-taqsima li jmiss tipprovdi deskrizzjoni aktar dettaljata, b'referenza għall-annessi rilevanti, tad-delimitazzjoni taż-żona għall-post tal-faċilitajiet tal-produzzjoni biex dawn il-faċilitajiet ikunu intitolati jipproduċu l-IĠP Gailtaler Speck. Il-post tal-Wied ta' Gail fi ħdan l-Ewropa fil-livell tal-NUTS 2 u fi ħdan ir-Repubblika tal-Awstrija hu deskritt fir-rendikont tal-Anness C għat-Taqsima 4.3.1 (ara l-Uffiċċju tal-Inġiniera Ċivili Blechl & Piechl, 1999a, l-Anness C għat-Taqsima 4.3.1). B'hekk, iż-żona hi delimitata minn taħlita tal-muniċipalitajiet li fihom jinsabu l-faċilitajiet ta' produzzjoni għall-Gailtaler Speck u s-sitwazzjoni topografika, li tiddetermina l-kundizzjonijiet klimatiċi. huma miktuba mill-ġdid kif ġej: Iż-żona ġeografika tinsab fil-provinċja Awstrijaka tal-Karinzja. Minħabba l-kundizzjonijiet naturali kif ukoll l-iżviluppi storiċi, fil-Wied ta' Gail żviluppat kultura speċjali tal-produzzjoni tal-bejken. Fuq il-bażi ta' dokumenti storiċi u ta' sorsi li jattestaw l-iżvilupp storiku tal-produzzjoni tal-bejken, hawn taħt tiġi stabbilita delimitazzjoni taż-żona għar-reġjun li fih jista' jiġi prodott il-Gailtaler Speck. Iż-żona hi delimitata skont il-konvenzjoni mill-Alpi Karniċi fin-Nofsinhar tul il-fruntiera mal-Italja u mill-Alpi ta' Gail fit-Tramuntana, li tulhom jinsabu wkoll il-fruntieri tal-muniċipalitajiet politiċi tal-Wied ta' Gail. Iż-żona hi delimitata fil-Lvant u fil-Punent minn kundizzjonijiet naturali, b'mod partikolari minn kundizzjonijiet klimatiċi, li jikkostitwixxu wkoll prerekwiżit kruċjali għall-produzzjoni tal-bejken (ara Steinhauser 1958). Iż-żona tal-produzzjoni żviluppat minn għeruq tradizzjonali (ara l-Arkivju Reġjonali tal-Karinzja, Analiżi tal-Istimi tar-Reġistru tal-Artijiet, 1832). Ir-reġjun ġeografiku ddefinit (imsejjaħ minn hawn 'il quddiem "ir-reġjun iddefinit" jew "ir-reġjun") hu magħmul mill-muniċipalitajiet li ġejjin: Dellach, Feistritz an der Gail, Gitschtal, Hermagor, Hohenthurn, Kirchbach, Kötschach-Mauthen, Nötsch im Gailtal u St. Stefan im Gailtal. Għall-fini ta' wiri u ta' delimitazzjoni preċiża taż-żona, ir-reġjun iddefinit hu mmarkat bl-aħmar fuq il-grafika ta' hawn taħt. Raġunijiet: L-informazzjoni tnaqqset għall-punti essenzjali u t-test ġie ssimplifikat; madankollu, id-delimitazzjoni taż-żona bl-ismijiet tal-muniċipalitajiet għadha l-istess, u hekk ukoll id-dettalji tad-delimitazzjoni taż-żona permezz tal-kundizzjonijiet naturali. Ġew miżjuda mapep ġodda aktar ċari. "Il-ħnieżer li jintużaw għall-produzzjoni tal-Gailtaler Speck joriġinaw mill-Wied ta' Gail u, jekk ikun hemm bżonn, minn reġjuni oħra tal-provinċja tal-Karinzja." u t-Taqsima 4.3.2 tal-Ispeċifikazzjoni ("Indikazzjoni taż-żona ta' oriġini tal-prodotti bażiċi"): "Għall-produzzjoni tal-Gailtaler Speck, hu essenzjali li l-laħam mill-ħnieżer li joriġinaw mill-Wied ta' Gail jintuża f'konformità mat-Taqsimiet 1.2 u 1.3 tal-Linji Gwida dwar il-Gailtaler Speck. Jekk mhuwiex possibbli li tiġi ssodisfata d-domanda għall-ħnienes jew għall-ħnieżer tas-simna mill-istokk li joriġina mill-Wied ta' Gail, jistgħu jintużaw ħnieżer minn reġjuni oħra fi ħdan il-Karinzja elenkati fl-Anness A għat-Taqsima 4.3.2 (ara l-Assoċjazzjoni tal-Gailtaler Speck — L-Arena Naturali tal-Karinzja, 1999b, l-Anness għat-Taqsima 4.2 u l-Uffiċċju tal-Inġiniera Ċivili Blechl & Piechl, 1999c, l-Anness għat-Taqsima 4.3.2.). F'dan ir-rigward, jistgħu jintużaw biss dawk il-prodotti bażiċi li ġew immanifatturati f'konformità mal-istandards tal-produzzjoni, tal-kwalità u tal-kontroll stabbiliti fil-Linji Gwida dwar il-Gailtaler Speck jew f'linji gwida ekwivalenti f'konformità mat-Taqsimiet 1.2 u 1.3 tal-Linji Gwida dwar il-Gailtaler Speck. Prodotti bażiċi xierqa huma mmanifatturati, pereżempju, mill-membri tal-konsorzju tal-Karinzja tal-produzzjoni tal-ħnieżer." huma ssostitwiti bit-test li ġej: Għall-produzzjoni tal-Gailtaler Speck, għandu jintuża l-laħam mill-ħnieżer li joriġinaw mir-reġjun definit, jiġifieri li twieldu, trabbew u ġew imsemmna hemmhekk. Madankollu, ix-xiri ta' ħnienes ta' oriġini differenti sa piż massimu ta' 31 kg hu ammissibbli, dment li dawn jappartjenu għar-razez iddikjarati f'din l-Ispeċifikazzjoni." Raġunijiet: Ir-restrizzjoni preċedenti tax-xiri ammissibbli tal-ħnieżer, fejn neċessarju, għall-annimali mrobbija fil-provinċja tal-Karinzja biss f'konformità mal-linji gwida speċifikati dwar it-tagħlif tneħħiet f'konformità mat-tibdil fid-dritt tal-Unjoni. Il-kontroll tal-konformità mal-linji gwida dwar it-tagħlif barra l-Wied ta' Gail iltaqa' ma' diffikultajiet organizzazzjonali wkoll. Minflok, ġie stipulat li huma biss ħnienes (jiġifieri mhux annimali akbar fl-età) tar-razez jew tar-razez imħallta ammissibbli b'piż massimu ta' 31 kg li jistgħu jinxtraw u jintużaw fil-proċess tal-produzzjoni, li mbagħad irid isir b'mod ikkontrollat fi ħdan ir-reġjun iddefinit. Jekk ikunu itqal minn dan il-piż — li jikkorrispondi għal età ta' bejn wieħed u ieħor 10 ġimgħat — il-ħnieżer ma jibqgħux ikklassifikati bħala "ħnienes". It-tismin tal-ħnienes, it-tqattigħ tal-laħam u l-produzzjoni tal-bejken innifsu (marinazzjoni, affumikazzjoni u maturazzjoni) iridu jsiru fi stabbilimenti reġistrati fir-reġjun definit." Raġunijiet: L-iskop ta' din it-taqsima hu li tispeċifika l-proċeduri li bilfors iridu jsiru fi ħdan ir-reġjun definit. It-terminu "stabbilimenti rreġistrati" jirreferi għall-istabbilimenti rreġistrati mill-"korp ċentrali ta' reġistrazzjoni" tal-grupp applikant (ara t-taqsima Prova tal-oriġini). L-informazzjoni li qabel kienet tinsab f'din it-taqsima (essenzjalment deskrizzjoni tal-iżvilupp storiku tal-prodott u tal-importanza ekonomika tiegħu għar-reġjun) tmexxiet għat-taqsima "Rabta maż-żona ġeografika" u ġiet riveduta. Minflok din, ġew inklużi dispożizzjonijiet biex tiġi żgurata t-traċċabbiltà: Il-miżuri li ġejjin iservu biex jiżguraw l-awtentiċità u t-traċċabbiltà tal-IĠP Gailtaler Speck — b'mod supplimentari għar-rekwiżiti ġenerali rilevanti ta' dokumentazzjoni: Il-grupp applikant iżomm korp ta' reġistrazzjoni, li miegħu jridu jkunu rreġistrati l-istabbilimenti kollha involuti fit-trobbija/fit-tismin, fl-ipproċessar, fil-produzzjoni u fil-kummerċ tal-bejken fi il-qafas tal-Ispeċifikazzjoni, irrispettivament mis-sħubija formali tagħhom. Il-ħwienet tal-bejgħ li jbiegħu l-komodità ppakkjata bil-lest mhumiex inklużi, dment li ma jagħmlu ebda proċessar ulterjuri. Dan ir-reġistru fih l-indirizz u d-dettalji ta' kuntatt tal-istabbilimenti reġistrati u ż-żona tal-attività tagħhom. Kull stabbiliment jirċievi numru ta' reġistrazzjoni li bih jistgħu jiġu identifikati hu u l-prodotti tikkettati tiegħu. L-applikazzjoni għar-reġistrazzjoni trid issir bil-miktub (posta elettronika, fax, ittra) lill-korp tar-reġistrazzjoni qabel ma jkunu jistgħu jinbdew it-tismin, il-proċessar, eċċ. għall-ewwel darba. Matul il-proċess tat-tqattigħ, il-qatgħat tal-laħam (fi stat li jkun għadu aħdar) li jiġu mill-biċċerija jiġu pprovduti b'siġilli ħodor jew ħomor li jissikkaw u li jinħarġu b'mod esklużiv mill-grupp applikant, inkluż lil stabbilimenti mhux membri. Dawn is-siġilli fihom numru tas-serje bi tmien figuri li tiġi rreġistrata f'reġistru tas-siġilli miżmum mill-grupp applikant u jista' jiġi assenjat lir-riċevitur rilevanti tas-siġilli. Qatgħat tal-laħam issiġillati biss jistgħu jintużaw għall-produzzjoni tal-bejken. Siġilli tas-sigurtà ta' użu ta' darba, li jimmarkaw tentattivi ta' tbagħbis u jissikkaw (ħxuna ta' 2 mm, wisgħa ta' 10 mm) biss huma ammissibbli, u qrib l-istampa ta' ras ħanżir daħkan, dawn irid ikun fihom il-kliem "Gailtaler Speck". Il-kuluri differenti tas-siġilli jindikaw il-ktajjen ta' produzzjoni differenti: L-aħdar jagħmilha ċara li t-tismin u t-tgħaqqid tal-annimali u l-proċessar ulterjuri tagħhom iseħħu fl-istess stabbiliment agrikolu, Min-naħa l-oħra, l-aħmar jindika li materjali bażiċi li jikkonformaw mal-Ispeċifikazzjoni qed jiġu proċessati minn produttur tal-bejken (bidwi jew impjant tat-tqattigħ tal-laħam) li xtara l-materjali bażiċi (jiġifieri annimali mhux imsemmna fil-farm proprju tal-produttur tal-bejken). Kwalunkwe stabbiliment reġistrat li jixtri ħnienes irid jinnotifika lill-korp ta' reġistrazzjoni b'dan fi żmien 5 ijiem ta' xogħol, filwaqt li jiddikjara n-numru ta' ħnienes, l-oriġini tagħhom (in-Nru tal-LFBIS [Sistema ta' Informazzjoni dwar l-Azjendi Agrikoli u tal-Forestrija] u l-isem tal-produttur) u l-piż tal-annimali individwali. Id-dokumenti/l-evidenza li ġejjin huma ta' rilevanza għall-kontroll tal-prova tal-oriġini: Il-korp ta' reġistrazzjoni: Ir-reġistru ta' stabbilimenti Ir-reġistru tas-siġilli: fih l-ismijiet tal-produtturi tal-bejken u l-kwalità u n-numri tas-siġilli maħruġa lil dawk il-produtturi Rapporti dwar il-ħnienes miġjuba. Fil-każ ta' diskrepanzi bejn ir-rapporti u l-istokk annwali, il-korp ta' reġistrazzjoni jrid jingħata aċċess għas-sistema ta' informazzjoni veterinarja (bażi ta' data tal-VIS). Il-produttur (trobbija/tismin): Iċ-ċombiet tal-widna Ir-rekords dwar it-trobbija tal-annimali (il-korp ta' reġistrazzjoni jipproduċi mudell): fihom l-isem tal-indokratur tal-annimali, il-perjodu tat-tismin, in-numru tas-serje, in-numru tal-istabbiliment ta' oriġini skont iċ-ċomba tal-widna, l-istabbiliment tal-oriġini, il-bidu tat-tismin, il-post tat-tbiċċir, in-numru tar-rekord tat-tqattigħ/tal-bejken, il-produttur jew ix-xerrej tal-bejken In-nota tat-trasferiment (fil-każ tax-xiri ta' ħnienes): fiha l-isem u l-indirizz tal-fornitur u tax-xerrej, in-Nru tal-LFBIS tal-istabbiliment tat-tnissil, l-identità tal-ħnieżer, in-numru ta' ħnieżer tas-simna, in-numru tal-istabbiliment tal-oriġini skont iċ-ċomba tal-widna, il-firma taż-żewġ partijiet, id-data. L-istabbiliment tal-ipproċessar: Is-siġill li jissikka: in-numru u l-kulur tas-siġill It-tikketta fuq il-prodott imballat In-numru ta' reġistrazzjoni tal-produttur tal-bejken Ir-rekord tat-tbiċċir jew approvazzjoni oħra minn kirurgu veterinarju (eż. fuq in-nota ta' trasferiment): in-numru ta' tbiċċiriet spezzjonati u kkontrollati, id-data, it-timbru u l-firma tal-kirurgu veterinarju uffiċjali In-nota ta' trasferiment: ara aktar 'il fuq Ir-rekord tat-tqattigħ jew tal-bejken: fih in-numru tas-serje, il-produttur tal-bejken, id-data tat-tbiċċir, il-post tat-tbiċċir, in-numru ta' biċċiet, l-istabbiliment tat-tismin, l-indokratur tal-annimali, in-numru tar-rekord tat-trobbija tal-annimali, in-numru tal-istabbiliment tal-oriġini skont iċ-ċomba tal-widna, il-lista tal-qatgħat tal-laħam u n-numri tas-siġill assoċjati użati. Il-bejjiegħ: Is-siġill li jissikka fil-każ ta' prodotti mhux ippakkjati It-tikketta fuq il-prodott imballat In-nota ta' konsenja: referenza għall-Indikazzjoni Ġeografika Protetta (IĠP) tal-Gailtaler Speck, deskrizzjoni tal-oġġett, in-numru tal-biċċiet/il-kwantità, id-data, l-isem tal-proċessur u tax-xerrej Il-fattura: referenza għall-Indikazzjoni Ġeografika Protetta (IĠP) tal-Gailtaler Speck, il-kwantità, id-data, l-isem tal-proċessur u tax-xerrej In-numru ta' reġistrazzjoni tal-produttur tal-bejken." Raġunijiet: Id-dispożizzjonijiet il-ġodda, li huma maħsuba biex jiżguraw it-traċċabbiltà tal-prodott, jipprevedu korp ċentrali ta' reġistrazzjoni, li għandu jitmexxa mill-grupp applikanti, għall-istabbilimenti kollha involuti fit-trobbija/fit-tismin, fl-ipproċessar, fil-produzzjoni u fil-bejgħ tal-bejken, jipprevedu sistema speċjali għas-siġillar tal-laħam u, għall-istabbilimenti li jixtru ħnieżer addizzjonali, jipprevedu r-rapportar obbligatorju tal-ħnienes mixtrija. Barra minn hekk, jissemmew id-dokumentazzjoni u r-rekords li għandhom jinżammu mill-gruppi individwali ta' atturi. Is-siġilli ta' kuluri differenti li jissikkaw huma stipulati għall-issiġillar tal-qatgħat kollha tal-laħam li għandhom jintużaw fl-ipproċessar, li jidentifikaw jekk il-proċess tal-produzzjoni sħiħ mit-tismin sal-prodott finali — bl-eċċezzjoni tat-tbiċċir — ikunx sar fl-istess stabbiliment uniku (siġill aħdar) jew jekk il-produttur tal-bejken ikunx ipproċessa l-annimali msemmna xi mkien ieħor (siġill aħmar). Dan hu maħsub biex issir distinzjoni ċara bejn produzzjoni tradizzjonali bbażata f'farms u produzzjoni aktar industrijalizzata. Is-siġilli huma rreġistrati f'reġistru ċentrali tas-siġilli u jistgħu jiġu assenjati lir-riċevitur tas-siġill b'numru viżibbli fuq is-siġill. It-taqsima 4.5 tas-sommarju (Metodu ta' produzzjoni): "Il-metodu ta' produzzjoni hu stabbilit fil-Linji Gwida dwar il-Gailtaler Speck. Dawn il-linji gwida jirregolaw l-oriġini u l-kwalità tal-prodotti bażiċi u l-proċess tal-produzzjoni, jiddefinixxu l-karatteristiċi tal-prodott u fihom dispożizzjonijiet dwar is-salvagwardja tal-kwalità, li skont dawn il-produtturi kollha tal-Gailtaler Speck huma responsabbli biex jiżguraw il-verifikabbiltà kompluta f'konformità ma' dawn il-linji gwida. Il-qatgħat, li l-pH tagħhom ma jistax jaqbeż il-5,8, jiġu mmarinati fi stat mhux ippressat permezz ta' proċess ta' konservazzjoni niexfa li matulu l-melħ tat-tisjir jew tal-konservazzjoni, il-bżar, it-tewm u ħwawar u ħxejjex aromatiċi oħra jiżdiedu f'konformità ma' riċetti tradizzjonali li ngħaddew minn ġenerazzjonijiet preċedenti. Dan ibattal l-ilma mil-laħam u jinibixxi t-tkabbir ta' mikroorganiżmi dannużi. Il-marinazzjoni idealment isseħħ fuq imwejjed tal-injam tradizzjonali għall-marinazzjoni jew f'banji tal-konservazzjoni magħmula mill-plastik jew minn azzar ta' grad għoli f'4 °C sa 0 °C u f'umdità ta' madwar 70 % għal ġimgħa (1) sa erba' (4) ġimgħat. Il-materjal immarinat imbagħad jiġi minxur sakemm jinxef għalkollox. Il-materjal immarinat bit-tnixxif jiġi minxur fil-kamra tal-affumikazzjoni fejn jiġi affumikat f'temperaturi li ma jaqbżux it-22 °C. L-uniku fjuwil użat hu injam tal-fagu, li miegħu jiżdiedu friegħi tal-ġnibru biex tinkiseb aroma affumikata distinta. Il-proċess ta' affumikazzjoni jiġi interrott diversi drabi. F'dawn il-pawżi fil-proċess ta' affumikazzjoni, titħalla tidħol arja friska. Din tagħti lill-bejken l-aroma partikolari tiegħu. L-esperjenza u l-ħila miksuba ta' kull produttur jiddeterminaw il-waqt preċiż li fih titħalla tidħol l-arja friska u t-tul eżatt ta' kull intervall tal-affumikazzjoni. Wara l-proċess tal-affumikazzjoni, il-bejken jittieħed fil-kamra tal-maturazzjoni, fejn iridu jinżammu temperaturi ta' 8 °C sa 16 °C u umdità relattiva ta' 60 % sa 80 %. Skont il-qatgħat użati, il-bejken jibqa' hemm għal tal-anqas 4 sa 12-il ġimgħa biex jimmatura għalkollox. B'kontenut ta' xaħam ta' 25 %, id-deidratazzjoni twassal biex jintilef 30 % sa 40 % mill-piż frisk." u t-Taqsima 4.5 sa 4.5.4 tal-Ispeċifikazzjoni: Il-komponenti tal-metodu ta' produzzjoni deskritti fit-taqsimiet 4.5.1 sa 4.5.4 u stabbiliti f'dettall fil-Linji Gwida dwar il-Gailtaler Speck ġew żviluppati u miftiehma mill-assoċjazzjoni "Gailtaler Speck — L-Arena Naturali tal-Karinzja" bl-involviment ta' esperti u tal-uffiċjali speċjalisti rilevanti tal-awtorità nazzjonali tal-ispezzjonar tal-ikel u tal-uffiċċju veterinarju nazzjonali (ara l-Assoċjazzjoni tal-Gailtaler Speck — L-Arena Naturali tal-Karinzja, 1999b, l-Anness għat-taqsima 4.3). Il-Linji Gwida dwar il-Gailtaler Speck mhumiex limitati għall-proċess tal-produzzjoni tal-Gailtaler Speck f'sens ristrett, iżda jinkludu wkoll l-oriġini u l-kwalità tal-prodotti bażiċi u fihom deskrizzjoni dettaljata tal-prodott, miżuri għas-salvagwardja tal-kwalità b'sistema ta' kontroll implimentata kif ukoll regoli dwar il-penali u t-tikkettar. L-indokraturi tal-annimali huma meħtieġa jżommu lista tal-istokk u jimmarkaw l-annimali biex l-oriġini ta' kull lott individwali tal-bejken tibqa' traċċabbli. L-indokraturi tal-annimali huma meħtieġa wkoll jagħtu għalf ta' kwalità għolja biss lill-annimali, b'mod partikolari għalf li jippromwovi t-tkabbir bil-mod tal-annimali, u jevitaw l-użu ta' għajnuniet għas-simna, ta' aġenti anaboliċi, ta' ormoni u ta' promoturi kimiċi u antibijotiċi tat-tkabbir. Dawn huma meħtieġa wkoll iżommu "rekord tat-trobbija tal-annimali/rekord tal-ħnieżer" f'konformità mal-Anness 2 għal-Linji Gwida dwar il-Gailtaler Speck jew rekord ekwivalenti. Il-produtturi tal-bejken huma meħtieġa jallokaw u jużaw għall-produzzjoni tal-bejken ħnieżer li laħqu età minima ta' 6 xhur, piż minimu tat-tbiċċir ta' 120 kg u żieda medja massima ta' kuljum fil-piż ħaj ta' 750 g biss, peress li hu biss il-laħam minn ħnieżer li jikbru bil-mod li jagħti l-kwalità neċessarja għall-produzzjoni tal-bejken. L-operaturi tal-biċċeriji huma meħtieġa jiżguraw li l-bini tal-biċċeriji u t-tagħmir tal-biċċeriji jinsabu f'kundizzjoni operattiva perfetta u li jinżammu l-istandards meħtieġa relatati mal-persunal u mal-iġjene operattiva. L-operaturi tal-biċċeriji u l-produtturi tal-bejken jieħdu impenn li jaħżnu l-karkassa kif xieraq waqt li tkun għaddejja minn proċessar ulterjuri. Il-proċess ta' raffinar tal-majjal biex isir il-Gailtaler Speck hu deskritt hawn taħt. In-nofs karkassa tal-bejken tiġi mmarinata fi proċess ta' konservazzjoni niexfa. Melħ tat-tisjir jew tal-konservazzjoni, bżar, tewm u varjetà ta' ħwawar u ta' ħxejjex aromatiċi oħra jiżdiedu mal-laħam f'konformità mar-riċetti li ngħaddew minn ġenerazzjonijiet preċedenti (ara t-taqsima 4.2). L-azzjoni tal-melħ tbattal l-ilma mil-laħam u tinibixxi t-tkabbir ta' mikroorganiżmi dannużi. Il-marinazzjoni idealment issir fuq imwejjed tal-injam tradizzjonali għall-marinazzjoni jew f'banji tal-konservazzjoni magħmula mill-plastik jew minn azzar ta' grad għoli f'temperatura ta' 4 °C sa 10 °C u f'umdità relattiva ta' madwar 70 %. Skont il-ħxuna tal-materjal immarinat, dan il-proċess jieħu bejn ġimgħa (1) u erba' (4) ġimgħat. Ladarba jitlesta l-proċess ta' marinazzjoni, il-melħ żejjed jintmesaħ u l-materjal immarinat jiġi minxur sakemm jinxef għalkollox. Ladarba jitlesta dan, il-qatgħat tal-laħam jiġu mdendla fil-kamra tal-affumikazzjoni f'distanzi li huma kbar biżżejjed biex jinkiseb effett kostanti tal-affumikazzjoni. Il-metodu ta' affumikazzjoni użat hu affumikazzjoni kiesħa. B'dan il-metodu ma tistax tinqabeż temperatura ta' 22 °C. L-uniku fjuwil użat hu l-injam tal-fagu, li miegħu jiżdiedu friegħi tal-ġnibru biex tinkiseb l-aroma affumikata distinta tal-Gailtaler Speck. Il-proċess ta' affumikazzjoni jiġi interrott diversi drabi. F'dawn il-pawżi fil-proċess ta' affumikazzjoni, titħalla tidħol arja friska. Din tagħti lill-bejken l-aroma partikolari tiegħu. L-esperjenza u l-ħila miksuba ta' kull produttur jiddeterminaw il-waqt preċiż li fih titħalla tidħol l-arja friska u t-tul eżatt ta' kull intervall tal-affumikazzjoni. Ladarba jitlesta l-proċess ta' affumikazzjoni, il-bejken jitqiegħed f'kamra tal-maturazzjoni ventilata sew b'temperaturi ta' bejn 8 °C u 16 °C u b'umdità relattiva ta' 60 % sa 80 %. Skont il-qatgħat użati, il-bejken irid jibqa' fil-kamra tal-maturazzjoni għal bejn tal-anqas 4 ġimgħat u tal-anqas 12-il ġimgħa sakemm jimmatura. B'kontenut ta' xaħam ta' 25 %, id-deidratazzjoni twassal biex jintilef 30 % sa 40 % mill-piż frisk. Il-produtturi tal-bejken jieħdu impenn li jwettqu garanzija tal-kwalità u awtomonitoraġġ fil-produzzjoni tagħhom tal-bejken. Id-dispożizzjonijiet dettaljati li ġejjin japplikaw f'dan ir-rigward: Laħam frisk b'pH ogħla minn 5,8 ma jintużax għall-produzzjoni tal-Gailtaler Speck, peress li jnaqqas il-ħila tal-laħam li jbattal l-ilma u jixrob il-melħ u jnaqqas il-ħajja tal-prodott finali fuq l-ixkaffa. Il-kamra tal-marinazzjoni trid tkun nadifa, ventilata u mgħammra b'apparati li jkejlu t-temperatura u l-umdità. L-impjant irid jinżamm skont standards impekkabbli tal-iġjene wkoll. Il-kamra tal-affumikazzjoni trid tkun nadifa, ventilata u mgħammra b'apparati li jkejlu t-temperatura. L-impjant irid jinżamm skont standards impekkabbli tal-iġjene wkoll. Meta l-materjal immarinat jiġi minxur fil-kamra tal-affumikazzjoni, dan irid ikun niexef għalkollox; inkella jwassal għall-akkumulazzjoni miżjuda ta' partiċelli tal-ġmied. Il-prodotti li jkunu se jiġu affumikati jridu jiġu minxura b'tali mod li tinkiseb ġenerazzjoni ndaqs ta' duħħan. Meta jerġa' jitqabbad in-nar tal-affumikazzjoni, il-prodotti li jkunu se jiġu affumikati ma jistgħux imissu mad-duħħan inizjali li jirriżulta. Il-kamra tat-tnixxif u tal-maturazzjoni trid tkun nadifa, ventilata u mgħammra b'apparati li jkejlu t-temperatura u l-umdità. L-impjant irid jinżamm skont standards impekkabbli tal-iġjene wkoll. B'mod partikolari, it-tkabbir mhux mixtieq ta' moffa fil-kamra tal-maturazzjoni jrid jiġi evitat jew jitneħħa. Il-produtturi tal-bejken jieħdu wkoll impenn li jżommu rekord tal-produzzjoni ekwivalenti għar-"rekord tal-bejken" f'konformità mal-Anness 3 għal-Linji Gwida dwar il-Gailtaler Speck (ara l-Assoċjazzjoni tal-Gailtaler Speck — L-Arena Naturali tal-Karinzja, 1999b, l-Anness għat-taqsima 4.2). It-Taqsima 11 tal-istatut ta' assoċjazzjoni tal-assoċjazzjoni "Gailtaler Speck — Ir-Reġjun Karniku" tistipula l-istabbiliment ta' kumitat superviżorju għas-superviżjoni interna tal-linji gwida li għandhom jiġu kkumpilati mill-produtturi individwali tal-Gailtaler Speck (ara l-Assoċjazzjoni tal-Gailtaler Speck — L-Arena Naturali tal-Karinzja, 1999a, l-Anness għat-Taqsima 2). Il-kumitat superviżorju hu responsabbli għall-monitoraġġ regolari tal-konformità mal-linji gwida stabbiliti mill-Assoċjazzjoni u għall-ispezzjoni tal-membri kollha li jipproduċu l-Gailtaler Speck. Bħala assistenza għall-ħidma tiegħu, "Karta tal-Prassi Tajba ta' Manifattura" (l-Anness 1 għal-Linji Gwida dwar il-Gailtaler Speck) u flowchart ta' superviżjoni (l-Anness 4 għal-Linji Gwida dwar il-Gailtaler Speck) huma disponibbli għall-kumitat superviżorju (ara l-Assoċjazzjoni tal-Gailtaler Speck — L-Arena Naturali tal-Karinzja, 1999b, l-Anness għat-Taqsima 4.2.2). Il-kumitat superviżorju jrid jirrapporta r-riżultati tal-attivitajiet superviżorji tiegħu f'intervalli regolari lill-bord eżekuttiv tal-Assoċjazzjoni "Gailtaler Speck — Ir-Reġjun Karniku". Il-bord eżekuttiv irid jirċievi r-rapporti tal-kumitat superviżorju u fil-każ ta' ksur tad-dispożizzjonijiet obbligatorji tal-Linji Gwida dwar il-Gailtaler Speck, dan irid japplika l-penali previsti għall-membri kkonċernati. Jekk dewmien ikun jista' jirrappreżenta riskju, il-bord eżekuttiv jista' jdaħħal id-deċiżjonijiet rilevanti fis-seħħ b'effett immedjat. Id-deċiżjoni finali dwar il-penali hi riżervata għal-laqgħa ġenerali tal-Assoċjazzjoni "Gailtaler Speck — L-Arena Naturali tal-Karinzja". Il-produtturi futuri tal-IĠP Gailtaler Speck li ma jappartjenux għall-Assoċjazzjoni "Gailtaler Speck — L-Arena Naturali tal-Karinzja" jridu jissodisfaw ir-rekwiżiti ta' superviżjoni billi japplikaw mekkaniżmi superviżorji ekwivalenti." huma sostitwiti b'dan li ġej: Il-Gailtaler Speck hu prodott minn laħam mir-razez elenkati fit-taqsima 4.2 biss. It-tismin tal-ħnieżer: Għat-traċċabbiltà sħiħa, it-tismin kollu ta' ħanżir, jiġifieri mill-ħannus sal-biċċerija, irid isir fi stabbiliment reġistrat wieħed (1) biss fir-reġjun iddefinit, jiġifieri t-tismin tal-ħanżir individwali ma jistax jinqasam bejn diversi stabbilimenti. Dawn l-annimali jistgħu jitrabbew biss fuq għalf li jwassal għat-tkabbir bil-mod tagħhom. It-tagħlif b'likwidi (eż. qamħirrum jew sojja niedja) hu pprojbit. Il-qamħirrum u s-sojja jistgħu jingħataw biss f'ammonti żgħar ta' anqas minn 20 % tal-materja niexfa għas-sojja u ta' anqas minn 10 % tal-materja niexfa għall-qamħirrum. Ma tistax tinqabeż żieda massima ta' kuljum fil-piż ta' 750 gramma li hi ddeterminata tul il-perjodu sħiħ tat-tismin. Meta jingħata l-għalf lill-ħnieżer, qatt ma jistgħu jiżdiedu promoturi tat-tkabbir, aġenti anaboliċi jew ormoni mal-għalf. Mill-bidu tat-tismin (jiġifieri minn piż ħaj ta' 31 kg), l-użu ta' promoturi kimiċi u antibijotiċi tat-tkabbir irid jitwaqqaf ukoll. Il-ħnieżer ikunu lesti għat-tbiċċir ladarba jilħqu piż ħaj ta' mill-anqas 120 kg. It-tqattigħ, il-konservazzjoni, l-affumikazzjoni u t-tnixxif ilkoll iridu jsiru fl-istess stabbiliment. It-tbiċċir u t-tqattigħ: It-tbiċċir jista' jsir biss fl-eqreb biċċerija għall-istabbiliment rilevanti tat-tismin bil-kapaċità neċessarja għall-każ partikolari u li hu mgħammar kif xieraq u jikkonforma mad-dispożizzjonijiet statutorji dwar l-iġjene, il-prattiki veterinarji u l-protezzjoni tal-annimali. In-nofs karkassi jitqattgħu, jitneħħielhom l-għadam, jitraqqmu u jiġu pprovduti minnufih b'siġilli ddefiniti (siġilli li jissikkaw) mill-istabbiliment li jipproduċi l-bejken. Qatgħat tal-laħam issiġillati biss jistgħu jintużaw għall-produzzjoni tal-bejken tal-IĠP Gailtaler Speck. Il-marinazzjoni: Il-qatgħat tal-laħam jiġu mmarinati fi stat mhux pressat f'temperaturi sa massimu ta' 10 °C bl-użu ta' proċess ta' konservazzjoni niexfa. Għal dan l-għan, mal-laħam jiżdiedu melħ (tat-tisjir, tal-konservazzjoni jew tal-baħar jew taħlitiet ta' dawn), bżar, tewm u ġnibru. Jistgħu jiżdiedu ħwawar u ħxejjex aromatiċi oħra, li jistgħu jinkludu l-ġinġer, il-kosbor, il-karwija, il-weraq rand, il-bżar tal-Ġamajka, il-paprika, il-klin u z-zokkor. L-azzjoni tal-melħ tbattal l-ilma mil-laħam u tinibixxi t-tkabbir ta' mikroorganiżmi dannużi. Il-marinazzjoni ssir f'banji tal-konservazzjoni u fuq imwejjed tal-plastik jew tal-azzar ta' grad għoli. Il-laħam jista' jiġi mmarinat fi stat kiesaħ jew sħun u jibqa' fil-melħ sakemm ikollu togħma mielħa b'saħħitha, fażi li tista' ddum bejn ġimgħa (1) u erba' (4) ġimgħat, skont il-ħxuna tal-materjal tal-marinazzjoni. Ir-rikonoxximent taż-żmien korrett hu parti mill-ħiliet li tgħallmu l-produtturi tal-bejken, mgħoddija mill-ġenerazzjonijiet preċedenti. Ladarba jitlesta l-proċess ta' marinazzjoni, il-melħ żejjed jitneħħa u l-materjal immarinat jiġi minxur bi tħejjija għall-affumikazzjoni, jiġifieri sakemm jinxef għalkollox. Marinazzjoni b'injezzjoni u metodi ta' taqlib u pressar tal-materjal immarinat mhumiex permessi. L-affumikazzjoni: Il-Gailtaler Speck dejjem jiġi affumikat fil-kiesaħ (8 °C sa 24 °C). Il-fjuwil użat hu injam tal-fagu jew laqx tal-injam iebes li miegħu jiżdiedu frott tal-ġnibru biex tingħata aroma għad-duħħan iġġenerat. Il-kmamar tal-affumikazzjoni, mibnija skont mudelli tal-biedja u metodi operattivi tradizzjonali, jissaħħnu biex jipproduċu d-duħħan b'mod intermittenti, jiġifieri l-proċess ta' affumikazzjoni jiġi interrott diversi drabi biex il-bejken jibred u l-kamra tiġi ventilata. Biex tiġi evitata l-formazzjoni tal-benżopiren, irid jiġi żgurat li, matul dan il-proċess, id-duħħan inizjali ġġenerat matul it-tqabbid u t-tqabbid mill-ġdid tan-nar li jdaħħan ma jidħolx f'kuntatt mal-prodotti li jkunu se jiġu affumikati. Jekk ma jsir ebda tberrid fil-kmamar tal-affumikazzjoni, meta t-temperatura tkun ta' 25 °C jew aktar, irid jiġi żgurat b'kontrolli ripetuti li t-temperatura ewlenija tal-bejken ma taqbiżx l-24 °C tul il-proċess sħiħ tal-affumikazzjoni. Jekk it-temperatura ta' barra matul l-interruzzjonijiet fil-proċess ta' affumikazzjoni ma tikkontribwix għat-tberrid, il-prodotti li jkunu se jiġu affumikati jridu jitneħħew mill-kamra tal-affumikazzjoni u jitberrdu biex jinkiseb riżultat finali komparabbli għall-affumikazzjoni kiesħa konvenzjonali. Id-durata tal-interruzzjonijiet fil-proċess tal-affumikazzjoni f'dan it-tip ta' produzzjoni trid tkun tiddependi mit-temperatura ċentrali tal-qatgħat tal-bejken. Matul l-interruzzjonijiet fil-proċess tal-affumikazzjoni, il-kamra tal-affumikazzjoni tiġi ventilata b'arja friska. Il-ventilazzjoni tippromwovi l-formazzjoni tal-aroma u hi maħsuba biex tipprevjeni l-formazzjoni ta' kondensazzjoni u ta' kontaminazzjoni tal-prodotti li jkunu se jiġu affumikati bir-raża. Il-ventilazzjoni tinkiseb bil-ftuħ tal-bieb tal-kamra, bi flaps tal-arja jew, f'installazzjonijiet moderni, b'sistemi awtomatiċi ta' ventilazzjoni. L-esperjenza u l-ħila miksuba minn kull produttur jiddeterminaw il-waqt eżatt li fih titħalla tidħol l-arja friska, in-numru ta' intervalli tal-affumikazzjoni u t-tul eżatt ta' kull wieħed, u dan it-twaqqit hu importanti għall-aroma tal-Gailtaler Speck. Fi kmamar moderni tal-affumikazzjoni, il-proċess tal-affumikazzjoni jista' jibqa' għaddej kontinwament ukoll, peress li t-temperatura tinżamm kostanti bit-teknoloġija u l-intervalli ta' ventilazzjoni jiġu implimentati b'mod awtomatiku. F'dawn l-installazzjonijiet moderni, il-proċess tal-affumikazzjoni, mit-tqabbid, id-dożaġġ tad-duħħan u t-temperatura sal-ventilazzjoni, jiġu stabbiliti bl-użu ta' programm. Dan il-programm hu bbażat fuq l-affumikazzjoni fi kmamar tradizzjonali tal-affumikazzjoni. F'dawn l-installazzjonijiet, il-formazzjoni ta' kondensazzjoni tiġi eliminata u l-filtri jiġu installati biex jipprevjenu l-kontaminazzjoni tar-raża. Il-maturazzjoni: Ladarba jitlesta l-proċess ta' affumikazzjoni, il-bejken jiġi minxur f'kamra tal-maturazzjoni ventilata sew b'temperaturi ta' bejn 8 °C u 16 °C u b'umdità relattiva ta' 60 % sa 80 %. Iridu jsiru kontrolli kontinwi biex jiġi żgurat li ma jkun hemm ebda tkabbir mhux mixtieq ta' moffa. Kull fejn ikun hemm bżonn, il-moffa trid titneħħa billi jintmesaħ il-bejken u jiġi evitat it-tkabbir mill-ġdid tal-moffa billi l-bejken jerġa' jsirlu proċess ta' affumikazzjoni ulterjuri. Għall-grad ideali ta' maturazzjoni, it-telf fit-tnixxif b'kontenut ta' xaħam ta' 25 % għandu jkun ta' 30 % sa 40 % tal-piż frisk. Il-ħinijiet li ġejjin ta' maturazzjoni jridu jiġu rrispettati għall-qatgħat differenti (fost affarijiet oħra, skont il-ħxuna tal-laħam): Bejken taż-żaqq: tal-anqas 4 ġimgħat Bejken tal-lojn: tal-anqas 8 ġimgħat Żaqq mal-lojn: tal-anqas 6 ġimgħat Bejken tal-ispalla: tal-anqas 4 ġimgħat Bejken tal-koxxa jew Schinkenspeck: tal-anqas 12-il ġimgħa Nofs karkassi sħaħ tal-bejken: tal-anqas 12-il ġimgħa." Raġunijiet: Il-kontenut tal-Linji Gwida dwar il-Gailtaler Speck li s'issa kien applikabbli għall-metodu ta' produzzjoni tal-Gailtaler Speck ġew inkorporati — fejn kienet prevista l-applikazzjoni kontinwata — fil-verżjoni riveduta tal-ispeċifikazzjonijiet (ara l-kummenti ġenerali taħt "Emendi" aktar 'il fuq). La din il-miżura u lanqas l-emendi għall-metodu ta' produzzjoni deskritti hawn taħt mhuma se jirriżultaw fi tnaqqis fil-kwalità tal-prodott: Hu stipulat li l-perjodu sħiħ tas-simna għal annimal jista' jseħħ biss fi stabbiliment wieħed (1) fi ħdan ir-reġjun iddefinit, jiġifieri ma jistax ikun imqassam fost diversi stabbilimenti. Dan hu maħsub biex it-traċċabbiltà sħiħa ta' dan l-istadju tal-produzzjoni tkun aktar faċli fiż-żona, peress li dan l-istadju hu essenzjali għall-kwalità tal-prodott finali. Għall-istess raġuni, l-istadji kollha tal-ipproċessar propju għal karkassa (tqattigħ, konservazzjoni, affumikazzjoni u tnixxif) iridu jseħħu fl-istess stabbiliment ukoll. Fejn qabel it-tagħlif likwidu b'qamħirrum pur biss kien ipprojbit, l-Ispeċifikazzjoni issa fiha projbizzjoni ġenerali fuq it-tagħlif likwidu, peress li matul it-tagħlif likwidu l-annimali jikkonsmaw aktar għalf, bil-konsegwenza mhux mixtieqa li jitħaffef it-tkabbir tal-annimali. Il-kontenut ta' materja niexfa issa jista' jikkonsisti f'massimu ta' 20 % sojja, miżjud minn 10 %, għall-provvista ta' proteina mtejba tal-annimali fejn ikun hemm bżonn. Il-ħtieġa ta' proteini qabel kienet koperta bit-tagħlif ta' xorrox u ta' ħalib prodotti fil-farm. Madankollu, dan m'għadux permess. Biex jiġu evitati inċertezzi b'rabta mas-superviżjoni, hu ċċarat li ż-żieda permissibbli massima ta' kuljum fil-piż ta' 750 g hi kkalkolata "tul il-perjodu sħiħ tat-tismin", jiġifieri ż-żieda sħiħa fil-piż hi maqsuma bil-perjodu sħiħ tat-tismin. Il-limitu għal kwalunkwe użu ta' promoturi kimiċi jew antibijotiċi tat-tkabbir issa tbaxxa minn 35 kg għal 31 kg ta' piż ħaj tal-ħnienes, jiġifieri ż-żmien meta jibda t-tismin fil-Wied ta' Gail. Sa dak il-piż, ix-xiri ta' ħnienes ta' oriġini oħra hu ammissibbli, li fuq it-trobbija tagħhom il-grupp applikanti ma jkollu ebda kontroll affidabbli. Il-piż ħaj minimu fi żmien it-tbiċċir ta' 120 kg hu miżmum, iżda l-età minima fit-tbiċċir ta' 6 xhur tneħħiet, peress li mhijiex l-osservazzjoni ta' età preċiża fit-tbiċċir, iżda dik ta' piż ħaj minimu, li hi deċiżiva għall-kwalità tal-karkassi maħsuba għall-produzzjoni tal-bejken jew il-kontenut ta' xaħam. Fir-rigward tat-tbiċċir, hu stipulat li dan għandu jsir f'biċċerija b'kapaċità xierqa li tinsab fl-eqreb post għall-farm tat-tismin u mgħammra kif xieraq, biex ir-rotot tat-trasport u l-istress relatat għall-annimali jitnaqqsu għall-minimu. Ir-rekwiżiti dwar l-iġjene li jinsabu fit-taqsima 4.5.1 tal-Ispeċifikazzjoni preċedenti u r-rekwiżiti għall-ħinijiet tal-mistrieħ, għat-tbiċċir, għat-tagħmir tat-tbiċċir u għall-kmamar tat-tbiċċir issa m'għadhomx meħtieġa fl-Ispeċifikazzjoni l-ġdida, peress li ma jmorrux lil hinn mid-dispożizzjonijiet ġeneralment applikabbli rilevanti li jridu jiġu rrispettati xorta waħda. In-nofs karkassi jew il-qatgħat imneħħija minn dawn mill-istabbiliment li jipproduċi l-bejken iridu jiġu mmarkati mill-produttur tal-bejken bis-siġilli meħtieġa li jissikkaw u li huma rreġistrati fir-reġistru tas-siġilli tal-korp ċentrali ta' reġistrazzjoni (ara l-punt "Prova tal-oriġini"). Minħabba r-rekwiżiti statutorji, m'għadhomx jintużaw l-imwejjed tradizzjonali tal-injam għall-marinazzjoni. Ma kienx possibbli li jitnaddfu (jiġu diżinfettati) biżżejjed biex jintlaħqu l-istandards stipulati tal-iġjene. L-għoti tal-melħ issa jsir f'banji tal-konservazzjoni u fuq imwejjed magħmula mill-plastik jew minn azzar ta' grad għoli. Ma' dan it-tibdil ma hu assoċjat ebda effett dimostrabbli fuq il-kwalità tal-laħam. Minflok "melħ tat-tisjir jew tal-konservazzjoni", it-test issa jgħid "melħ tat-tisjir, tal-konservazzjoni jew tal-baħar, jew taħlita ta' dawn", peress li l-effett u t-togħma huma l-istess u, għalhekk, mhi neċessarja ebda restrizzjoni. Minbarra l-ħwawar imsemmija diġà (ara t-taqsima 4.5 tas-sommarju u t-taqsimiet 4.2 u 4.5.2 tal-Ispeċifikazzjoni), l-użu tal-ġnibru (friegħi jew frott) issa hu obbligatorju wkoll. Dan — flimkien maż-żieda speċifikata hawn taħt tal-frott tal-ġnibru fil-mezz tat-tisħin matul il-proċess tal-affumikazzjoni — hu maħsub biex jikkumpensa għall-fatt li l-friegħi tal-ġnibru m'għadx għandhom bżonn jintużaw bħala rekwiżit obbligatorju fil-proċess tal-affumikazzjoni, peress li dawn qed isiru dejjem aktar diffiċli li jinkisbu fir-reġjun. Tneħħa l-użu obbligatorju tal-friegħi tal-ġnibru li qabel kien stipulat fit-taqsima 4.5 tas-sommarju u fit-taqsima 4.5.2 tal-Ispeċifikazzjoni preċedenti biex tingħata aroma lid-duħħan. Għar-raġuni, ara aktar 'il fuq. Biex tinżamm in-nota tal-ġnibru fil-Gailtaler Speck, il-frott tal-ġnibru — jekk ma jintużawx friegħi tal-ġnibru — jiżdiedu mal-mezz tat-tisħin. Qabel injam tal-fagu biss kien permess bħala fjuwil fil-proċess tal-affumikazzjoni, iżda fil-futur, għal raġunijiet ta' flessibbiltà, se jitħalla jintuża laqx ieħor tal-injam iebes (anki laqx tal-injam tal-fagu bħalissa hu soġġett għal nuqqas ta' provvista) mingħajr ma dan ikollu xi effett fuq il-kwalità jew fuq it-togħma. Madankollu, laqx tal-injam artab mhuwiex xieraq għall-proċess tal-affumikazzjoni peress li jipproduċi wisq sħana. Tneħħiet it-temperatura minima stipulata qabel fil-kamra tal-marinazzjoni ta' 4 °C, peress li d-definizzjoni ta' dan il-valur limitu mhix essenzjali għall-kwalità tal-bejken u, jekk tinżamm, tkun twassal għal rekwiżiti ta' kontroll żejda. Kwalunkwe temperatura inferjuri fil-fatt tirriżulta biss f'penetrazzjoni aktar bil-mod tal-melħ fil-laħam. Il-valur referenzjarju ta' 70 % għall-umdità fl-arja fil-kamra ta' marinazzjoni jitneħħa wkoll, peress li l-umdità m'għandha ebda influwenza fuq il-konservazzjoni sħiħa tal-laħam. Il-Gailtaler Speck essenzjalment jiġi affumikat kiesaħ. L-ogħla temperatura speċifikata qabel ta' 22 °C għall-affumikazzjoni tal-Gailtaler Speck issa hi ssostitwita mill-medda ta' temperaturi ta' "8 °C sa 24 °C" iddefinita fil-Codex Alimentarius tal-Awstrija għall-affumikazzjoni kiesħa. Peress li normalment ma jiġi installat ebda tberrid, speċjalment fi kmamar antiki tal-affumikazzjoni, l-istabbilimenti issa huma awtorizzati jwettqu l-proċess ta' affumikazzjoni tal-Gailtaler Speck anki meta t-temperatura ta' barra tkun ogħla (minn madwar 25 °C) biex ikopru d-domanda. Madankollu, it-temperatura ewlenija tal-qatgħat tal-bejken qatt ma tista' taqbeż l-24 °C, xi ħaġa li trid tiġi żgurata b'kontrolli ripetuti. Jekk it-temperatura ta' barra matul l-interruzzjonijiet fl-affumikazzjoni ma tikkontribwix għat-tberrid, il-prodotti li jkunu se jiġu affumikati jridu jitneħħew mill-kamra tal-affumikazzjoni u jitberrdu biex jinkiseb riżultat finali komparabbli għall-affumikazzjoni kiesħa konvenzjonali. Id-durata tal-interruzzjonijiet fil-proċess tal-affumikazzjoni f'dan it-tip ta' produzzjoni trid tkun tiddependi mit-temperatura ċentrali tal-qatgħat tal-bejken. Iż-żminijiet tal-maturazzjoni tal-Gailtaler Speck issa huma ddefiniti b'mod separat għal qatgħat differenti ta' laħam għal aktar ċarezza. Tneħħew ir-rekwiżiti ġenerali li jappartjenu għall-attrezzar u għall-iġjene tal-kmamar tal-produzzjoni (ara l-partijiet tat-Taqsima 4.5.3 tal-Ispeċifikazzjoni preċedenti) li għandhom jiġu rrispettati matul il-produzzjoni tal-ikel jew tal-prodotti tal-laħam. Dan jagħmel l-Ispeċifikazzjoni l-ġdida aktar konċiża u jevita wkoll il-ħtieġa li l-Ispeċifikazzjoni tiġi riveduta bħala riżultat tal-emendi għall-kundizzjonijiet ta' qafas statutorji li ma jistgħux jiġu kkontrollati mill-produtturi tal-Gailtaler Speck. L-informazzjoni dwar is-sistema ta' kontroll u ta' garanzija tal-kwalità interni tal-assoċjazzjoni (it-taqsima 4.5.4 tal-Ispeċifikazzjoni preċedenti) tneħħiet. Il-miżuri relatati mal-kontroll u mal-garanzija tal-kwalità ġew esternalizzati lill-korp ta' kontroll approvat. Id-deskrizzjoni u l-informazzjoni essenzjalment storiċi rigward l-importanza ekonomika tal-Gailtaler Speck li qabel kienet tinsab fit-taqsima "Prova tal-oriġini", speċifikament it-taqsima 4.4 tas-sommarju (Prova tal-oriġini): "Il-produzzjoni tal-bejken fiż-żona tal-Wied ta' Gail ġiet iddokumentata sa mis-seklu ħmistax. Ir-rapporti ta' vvjaġġar, l-inventarji tal-farms u l-listi tal-ikel tal-qaddejja jixhdu l-importanza tal-bejken fid-dieta tal-abitanti tal-Wied ta' Gail. Dik l-importanza nkisbet b'mod partikolari minħabba li l-affumikazzjoni u t-tnixxif bl-arja jippermettulu jinżamm għal perjodi twal." u t-taqsimiet 4.4 sa 4.4.2.2.4 tal-Ispeċifikazzjoni: L-aktar evidenza bikrija tal-importanza tat-trobbija tal-annimali fil-Wied ta' Gail ġejja mill-perjodu Ċeltiku (200 QK sa 100 WK). Il-bhejjem tal-ifrat u ż-żwiemel kienu jinżammu l-aktar, iżda l-ħnieżer kienu preżenti wkoll. L-istatwi tal-bronż ta' ħanżir u ta' żiemel li nstabu f'Gurina, insedjament qadim tal-estrazzjoni fil-Wied ta' Gail, lejn il-Grigal minn Dellach, huma xhieda ta' dan (ara Dinklage 1966, l-Anness għat-Taqsima 4.4.1.1). L-ewwel referenza magħrufa għal għarfien dwar il-produzzjoni tal-bejken tinstab f'ordinanza (Capitulare de villis) maħruġa minn Charlemagne fis-sena 812, li kienet applikabbli wkoll fil-Karinzja. Fost affarijiet oħra, din tikkonċerna ż-żamma tal-indafa assoluta meta jiġu mmaniġġjati oġġetti tal-ikel. It-tħejjija tal-bejken, taz-zalzett u tal-laħam affumikat u mmellaħ hi enfasizzata b'mod partikolari — ikel li għaldaqstant ġie ddokumentat għad-dukat tal-Karinzja. Diploma imperjali ta' Otto II mis-sena 977, li fiha hu jagħti lill-bdiewa ta' Salzburg permess għar-ragħa tal-ġandra fi ħdan il-Wied ta' Lavant, tissuġġerixxi li t-trobbija tal-ħnieżer inxterdet lejn l-aħħar taż-Żminijiet tan-Nofs. Il-ħnieżer miżmuma fi mtieħen kienu partikolarment imfittxija, peress li normalment kienu kemxejn imsemmna. Għaldaqstant, fir-rekords tar-reġistru tal-artijiet tal-uffiċċju amministrattiv Dukali fi Greifenburg mill-1267 jissemmew imtieħen f'Höfling ħdejn St. Daniel, li kienu partikolarment adattati għaż-żamma tal-ħnieżer u kellhom iħallsu taxxi fuq il-ħnieżer ukoll (ara Dinklage 1966, l-Anness A għat-Taqsima 4.4.1.2). Indikazzjoni definita li l-bejken diġà kien parti importanti mid-dieta fil-Wied ta' Gail sas-seklu 15 hi pprovduta mit-traduzzjoni tad-djarji tal-ivvjaġġar ta' Paolo Santonino, is-segretarju privat għall-patrijarka ta' Aquileia u l-kumpann tal-ivvjaġġar tal-Isqof ta' Caorle mill-1485 sal-1487. L-ewwel wieħed mit-tliet vjaġġi tiegħu ħadu fil-Wied ta' Gail u fit-Tirol tal-Lvant u dawn ta' wara fil-Wied ta' Rosen, f'Villach u f'dik li kienet l-Istirja t'Isfel. Santonino jiddeskrivi f'dettall l-istil tal-ħajja tan-nies tal-Wied ta' Gail, b'mod partikolari l-kċina tagħhom. Matul is-soġġorn tiegħu fil-Wied ta' Gail, il-bejken, servut l-aktar mal-pitravi jew mal-kaboċċi, kien parti integrali mill-ikliet estravaganti li ġew servuti lilu u lill-Isqof. Din l-ikla tissemma xejn anqas minn seba' darbiet, b'rabta maż-żjarat fil-Kastell ta' Goldenstein qrib Mauthen u f'Dölsach/Osttirol, f'St. Daniel, fi Tröpolach, f'Hermagor, f'St. Laurenzen, f'St. Michael qrib Egg u finalment f'Berg im Drautal. Din l-ikla ma reġgħetx ġiet servita lilu tul il-bqija tal-vjaġġ tiegħu jew matul il-vjaġġi aktar tard tiegħu (ara Egger, 1947, l-Anness B għat-taqsima 4.4.1.2). Il-fatt li Paolo Santonino ma jsemmix il-bejken bħala parti importanti mill-ikliet u mill-platti serviti lilu fid-deskrizzjonijiet tiegħu ta' destinazzjonijiet oħra matul il-vjaġġi tiegħu jindika li l-bejken diġà kien ikel bażiku tipiku tal-Wied ta' Gail lejn l-aħħar taż-Żminijiet tan-Nofs. Fl-eqdem reġistru tal-artijiet tas-sinjurija ta' Aichelburg mill-1504 hu ddikjarat li ta' kull sena ħafna kontribwenti kellhom jipprovdu żewġ spalel tal-majjal, li normalment kien ikun affumikat, lis-sinjurija, minbarra prodotti naturali oħra. Hemm ukoll kontribuzzjonijiet simili evidenti mir-reġistri tat-taxxa li jmorru lura għall-perjodu sussegwenti (ara l-Arkivju Reġjonali tal-Karinzja, Dinklage, 1948, l-Anness A għat-taqsima 4.4.1.3). Ir-reġistru tal-artijiet għall-kastell ta' Waydenburg, li jinsab fil-Lbiċ ta' Dellach, mill-1523, ukoll isemmi l-kontribuzzjonijiet li kienu jitħallsu lill-kastell fil-forma ta' żewġ spalel li kellhom jiġu pprovduti affumikati u mnixxfa. Dan kien tip ta' Schinkenspeck miksub mit-tismin tal-ħnieżer u mħejji kif stipulat mill-uffiċċju amministrattiv ta' Oberdrauburg u ta' Mauthen. Il-laħam frisk kien liberament disponibbli għas-sinjurija, peress li kull tip ta' annimal tal-kaċċa seta' jiġi kkaċċjat u ppreparat. Madankollu, dan li kien meħtieġ kien ikel li jkun disponibbli fi kwalunkwe waqt u li, għalhekk, kellu jiġi ppreservat bit-tip ta' metodi ta' affumikazzjoni u ta' tnixxif bl-arja użati fil-Wied ta' Gail (ara l-Arkivju Reġjonali tal-Karinzja, ir-reġistru tal-artijiet 1523 ta' Waydenburg, l-Anness B għat-taqsima 4.4.1.3). Diversi inventarji ta' farms miż-żmien ta' madwar is-sena 1700, li fihom kienu elenkati f'dettall kbir il-pussessi kollha li jinsabu fid-dar, li jifformaw il-bażi għat-taxxa għas-sinjurija rilevanti, juru wkoll li "l-bejken fil-kaxxa" jew "il-majjal affumikat" kienu prodott ta' valur b'ħajja twila fil-familji tal-bdiewa tal-Wied ta' Gail (ara l-Arkivju Reġjonali tal-Karinzja, l-Arkivju ta' Aichelburg, l-Anness C għat-taqsima 4.4.1.3). Fl-inventarji tal-pjanuri tal-Karinzja fl-istess ħin insibu "bejken imqatta'", jiġifieri x'aktarx tip ta' bejken ikkapuljat [Verhackert]. Is-sors ta' ikel għall-ħnieżer minn dejjem kien il-fokus tal-attenzjoni maż-żminijiet: ir-reġistru tal-artijiet tal-uffiċċju amministrattiv ta' Bamberg f'Künburg fiċ-ċentru tal-Wied ta' Gail mill-1586 isemmi foresta rjali tal-kaċċa madwar il-kastell ta' Künegg, fil-Majjistral tal-Lag Pressegg, li primarjament kienet tikkonsisti f'siġar tal-ballut. Il-bdiewa ma kinux jitħallew jieħdu njam minn dawn il-foresti. Jekk il-ballut kien itella' ħafna ġandar, il-bdiewa kienu jitħallew jieħdu l-ħnieżer tagħhom jirgħu fil-foresta għat-tagħlif tal-ġandar (ara Dinklage, 1966, l-Anness D għat-taqsima 4.4.1.3). Barra minn hekk, f'tilwima li damet żmien twil għaddejja bejn diversi viċinati tal-Wied ta' Gail rigward id-drittijiet tar-ragħa tagħhom, Georg Friedrich von Aichelburg iddeċieda fl-1608 li, minbarra l-bhejjem tal-ifrat tagħhom li jipproduċu l-ħalib, l-erba' viċinati ta' Emmersdorf, Michelhofen, St. Paul u Dragantschach setgħu wkoll jieħdu tlett iżwiemel u l-ħnieżer tagħhom jirgħu fuq il-muntanja Osternig u fir-Rießen (ara l-Arkivju Reġjonali tal-Karinzja, Dinklage 1948, l-Anness għat-taqsima 4.4.1.3). L-istimi muniċipali tan-numri ta' bhejjem għall-Wied ta' Gail fl-1832 jindikaw li, għad li t-tismin tal-ħnieżer ma kienx ipprattikat fuq skala kbira, dan xorta waħda kien isir b'ċertu għarfien espert. It-trobbija tal-bhejjem tal-ifrat kien aktar importanti minħabba l-art u d-dominju assoċjat tal-bur bħala l-użu ewlieni tal-art. Fi ħdan il-wied kien hemm inklinazzjoni distinta mill-parti t'isfel tal-Wied ta' Gail, fejn kien jiġi kkultivat aktar għalf, b'mod partikolari l-qamħirrum, sal-parti ta' fuq tal-Wied ta' Gail. Madankollu, jekk inħarsu lejn il-bhejjem mir-reġjuni tal-viċinat, eż. il-Wied Kanal, in-numri ta' ħnieżer kienu ferm anqas minn dawk fil-Wied ta' Gail. Fil-Wied ta' Gail, ħafna mill-familji kienu tal-anqas irabbu ftit ħnieżer, u madwar l-1830 dawn kienu primarjament ħnieżer tar-razza ta' Friuli, li kienu suwed, kbar u tawwalin u ideali għas-simna. Kienu jservu l-aktar biex jissodisfaw ir-rekwiżit ta' xaħam tal-popolazzjoni. Il-bejken kien partikolarment adattat għal dak l-għan, peress li seta' jiġi ppreservat għal żmien twil permezz tal-affumikazzjoni u tat-tnixxif bl-arja u, għalhekk, kien sors sustanzjuż ta' enerġija, b'togħma tajba u li, għall-kuntrarju tal-laħam frisk, kien disponibbli fi kwalunkwe waqt (ara l-Arkivju Reġjonali tal-Karinzja, Analiżi tal-Istimi tar-Reġistru tal-Artijiet, 1832, l-Anness A għat-taqsima 4.4.1.4). Ir-regoli għall-provvista tal-ikel għall-qaddejja, bi pjanijiet ta' ikliet ta' kull ġimgħa, huma magħrufa mir-rekords tal-Katast Stabbli. Jekk jitqabblu d-dieti ta' reġjuni differenti tal-Karinzja, dawk mill-Wied ta' Gail huma ferm aktar varjati minn dieti oħrajn (ara l-Arkivju Reġjonali tal-Karinzja, Katast Stabbli, l-Anness B għat-taqsima 4.4.1.4). Fil-jiem ta' xogħol fil-Wied ta' Gail, dawn kienu jirċievu bejken servut mal-polenta u ma' ħalib ħelu jew morr filgħodu u filgħaxija, filwaqt li fil-Wied ta' Drau jew saħansitra fid-distrett ta' Ossiach il-qaddejja kellhom joqogħdu bi Sterz u bil-ħalib. Il-laħam, il-bejken jew il-lardu wkoll kienu komponent integrali tal-ikliet l-oħra fil-Wied ta' Gail. Wara jum xogħol partikolarment iebes, il-menù kien jinvolvi l-"frigga", ikla rikka għall-qattiegħa tas-siġar li tikkonsisti f'polenta, ġobor u bejken. B'rabta mat-trasferiment ta' farm minn missier għall-iben f'Vordernberg fl-1885, il-bidwi x-xiħ kiseb id-dritt bil-miktub li, fil-każ ta' provvista batuta tal-ikel mill-iben, ikun jista' jitlob 40 kilogramma bejken u laħam jew nofs ħanżir ta' dak il-piż u 10 kilogrammi melħ fis-sena minflok dieta ta' ċereali (ara l-Arkivju Reġjonali tal-Karinzja, Dinklage 1948, l-Anness C għat-taqsima 4.4.1.4). Dawn id-dettalji jixħtu dawl qawwi fuq l-importanza tal-bejken bħala ikel bażiku fid-dieta tal-abitanti tal-Wied ta' Gail. Fis-snin ta' wara l-Ewwel Gwerra Dinjija, l-objettiv kien li jintużaw programmi ta' finanzjament biex tingħata ħajja ġdida lill-agrikoltura, li kienet milquta ħażin mill-gwerra. Fil-Wied ta' Gail, minbarra t-titjib tal-ħamrija u l-akkwiżizzjoni ta' fertilizzanti u ta' żrieragħ, dawn fittxu li jiksbu l-kontroll sinifikattiv tal-bejgħ tal-annimali eċċessivi tat-tbiċċir. F'dak iż-żmien, ġew esportati 2 000 ħanżir fis-sena mill-Wied ta' Gail u għalihom inġiebu diversi tunnellati qamħirrum biex jintużaw bħala għalf, hekk kif ir-rendiment għal kull ettaru fil-kultivazzjoni tar-raba' kien ferm anqas mill-medja reġjonali (ara Picker 1947, l-Anness A għat-taqsima 4.4.1.5). Matul is-snin tat-Tieni Gwerra Dinjija, l-istokkijiet tal-ħnieżer naqsu għall-anqas livell tagħhom minħabba nuqqas ta' għalf u numru akbar ta' tbiċċiriet, iżda sal-1950 l-istokkijiet tal-ħnieżer irritornaw lura għad-densità li kellhom qabel il-gwerra. Sa tard fis-snin erbgħin kien hemm ukoll obbligu għall-bdiewa li jipprovdu l-bejken jekk ibiċċru l-ħnieżer tagħhom id-dar biex jiġi żgurat li l-popolazzjoni kellha provvista bażika ta' ikel. Dan l-obbligu ġie abolit fl-1949 permezz ta' ordni tal-Ministru Federali għall-Agrikoltura, għall-Forestrija u għan-Nutrizzjoni (ara Kärntner Bauer [Il-Bidwi tal-Karinzja] 1950, Nru 3, l-Anness B għat-taqsima 4.4.1.5). Fil-kotba ta' referenza dwar l-agrikoltura minn dan il-perjodu, bejken "ikkonservat bl-arja" mill-Karinzja ta' Fuq kien distint biċ-ċar minn tipi oħra ta' bejken. Minbarra d-deskrizzjoni tal-metodu ta' produzzjoni ferm partikolari tiegħu, dawn il-kotba jispjegaw ukoll li d-durati tal-istadji individwali tal-ipproċessar huma ddeterminati fil-parti l-kbira mill-kundizzjonijiet tat-temp (ara Faltnitzer 1949, l-Anness C għat-taqsima 4.4.1.5). F'edizzjoni minnhom tal-Kärntner Bauer mill-1984, ġie ddikjarat li r-reputazzjoni tajba tassew mistħoqqa tal-prodott b'ħajja twila tal-Karinzja ta' Fuq x'aktarx li hi dovuta għall-kundizzjonijiet mhux tas-soltu tal-produzzjoni tiegħu, b'mod partikolari minħabba li l-ħnieżer jingħataw għalf li jikkonsisti f'qamħirrum f'porzjonijiet żgħar biss (ara Kärntner Bauer 1984, Nru 2, l-Anness D għat-taqsima 4.4.1.5). Fis-snin tmenin u disgħin, il-Wied ta' Gail esperjenza rkupru ekonomiku, spjegat primarjament mill-iżvilupp tat-turiżmu xitwi fil-wied. F'dawn il-kundizzjonijiet ġenerali, il-Wied ta' Gail irnexxielu jistabbilixxi lilu nnifsu bħala "reġjun kulinari" (ara t-taqsima 4.4.2). Drawwa antika fil-Wied ta' Gail, li għadha pprattikata sal-lum fi Kreuth qrib Kötschach, hi l-"kaċċa għall-bejken". Il-ġuvintur żgħażagħ tar-raħal idoqqu l-mużika biex jidħlu fid-djar, fejn iridu jiġu servuti ħobż u bejken. Il-mara tad-dar trid tara li fuq il-mejda jmorru biss l-isbaħ biċċiet; inkella tista' sserraħ rasha li ser ikollha reputazzjoni ħażina (ara Wassermann 1998, l-Anness E għat-Taqsima 4.4.1.5). Il-kundizzjonijiet għall-produzzjoni agrikola fl-art tal-Wied ta' Gail kienu kemxejn batuti minħabba sehem għoli ta' marġi "aċidi" mistagħdra b'mod eċċessiv. Għalhekk, il-fokus tal-agrikoltura fil-Wied ta' Gail minn dejjem kien fuq il-ġestjoni tal-bwar bit-trobbija taż-żwiemel u tal-bhejjem tal-ifrat u b'mod partikolari bit-trobbija alpina tal-annimali li jipproduċu l-ħalib. Bħala riżultat tal-livell baxx ta' kultivazzjoni tar-raba' u n-nuqqas ta' għalf li jirriżulta, il-produzzjoni tal-ħnieżer qatt ma ġiet ipprattikata fuq skala kbira fil-Wied ta' Gail, iżda kienet issir fi ħdan ir-reġjun kollu u bi standards partikolarment għoljin. Kważi kull dar kellha diversi ħnieżer, użati primarjament biex jissodisfaw ir-rekwiżiti ta' laħam u ta' xaħam tal-familja stess. Billi l-preservazzjoni permezz ta' tkessiħ jew ta' ffriżar ma kinitx magħrufa, il-preservazzjoni bil-konservazzjoni, bl-affumikazzjoni u bit-tnixxif kienet essenzjali. Għaldaqstant, il-bejken, li hu sors importanti ta' enerġija, kien disponibbli f'kull ħin. Għalhekk, anki matul il-gwerer u fis-snin ta' wara, iż-żjarat fil-Wied ta' Gail kienu jintużaw biex tiġi ssupplimentata l-provvista batuta ta' ikel fiż-żoni ċentrali tal-Karinzja bil-prodotti agrikoli maħluqa hemm. Illum il-ġurnata l-Gailtaler Speck m'għadux meħtieġ biex jissupplimenta d-dieta minħabba li m'għadux ikun hemm nuqqas ta' ikel, iżda dan jagħmlu tifkira saħansitra aktar delizzjuża u sabiħa tal-jiem imqattgħa fil-Wied ta' Gail. Matul is-snin sittin u sebgħin, it-turiżmu sajfi fir-reġjun Karniku, hekk kif kien imsejjaħ il-Wied ta' Gail, kiber fl-importanza tiegħu. Fiż-żona tal-madwar, it-tjubija gastronomika u kulinarja esperjenzata mill-viżitaturi matul is-soġġorn tagħhom kompliet issir dejjem aktar importanti. F'dak ir-rigward, il-Gailtaler Speck kif ukoll id-DOP Gailtaler Almkäse [il-ġobon Alpin tal-Wied ta' Gail] ċertament li huma fost il-prodotti emblematiċi tar-reġjun. It-turiżmu hu fattur ekonomiku importanti ħafna fir-reġjun Karniku, li spiss jaġixxi bħala impetu għall-iżviluppi f'setturi ekonomiċi oħra. Filwaqt li t-turiżmu xitwi hu primarjament iffokat fuq l-iskijjar fiż-żona ta' Nassfed, fis-sajf jinstabu forom aktar varjati ta' turiżmu, pereżempju l-mergħat muntanjużi fil-Wied ta' Gail huma destinazzjoni popolari għall-mixjiet qalb il-muntanji. Għal dawn l-attivitajiet, l-esperjenza kumplessiva qed issir dejjem aktar importanti minħabba d-domandi tal-viżitaturi għal kwalità ogħla. Il-viżitaturi jixtiequ jivvjaġġaw f'pajsaġġ li jkun l-aktar intatt u attraenti possibbli, u jixtiequ jmorru lura mill-btala tagħhom għall-ħajja ta' kuljum tagħhom fiżikament u mentalment friski. Din ix-xejra ġenerali għat-turiżmu ta' kwalità hi ssodisfata wkoll fil-Wied ta' Gail bl-ispeċjalitajiet naturali u tradizzjonali tal-gastronomija reġjonali. Il-viżitaturi jitolbu prodotti b'identità reġjonali, "delikatezzi" li għandhom rabta ċara mar-reġjun. Il-punti tal-bejgħ għall-prodotti reġjonali fuq il-mergħat u l-farms fil-muntanji u fi ħwienet żgħar fil-Wied ta' Gail jipprovdu element addizzjonali ferm sinifikanti għall-attrazzjonijiet għat-turisti. In-natura tradizzjonali tal-metodu ta' produzzjoni għall-Gailtaler Speck u l-preżenza ta' speċjalità oħra fil-forma tal-Gailtaler Almkäse, li diġà għandha denominazzjoni ta' oriġini protetta, iżidu l-opportunitajiet ta' kummerċjalizzazzjoni għaż-żewġ prodotti. L-ipproċessar ta' prodotti agrikoli mhux ipproċessati mill-produttur jiżgura li l-produtturi jirċievu dħul akbar u jissodisfa wkoll ix-xewqa tal-konsumatur tal-lum għal trasparenza u għal traċċabbiltà tal-proċess ta' produzzjoni. Id-delimitazzjoni taż-żona tal-produzzjoni, il-proċess speċifikat tal-produzzjoni u l-kontroll tal-kwalità jiżguraw il-kwalità għolja tal-Gailtaler Speck u limitu għall-kwantità. Il-kooperazzjoni mal-istabbilimenti reġjonali tal-laħam tippermetti li jintlaħqu gruppi addizzjonali ta' klijenti, peress li l-prodott Gailtaler Speck jista' jinstab ukoll fuq l-ixkafef tal-bejjiegħa bl-imnut tal-ikel. Fid-dawl ta' dan kollu, il-bejgħ tal-prodott hu ssalvagwardjat għall-ġejjieni wkoll. Flimkien mal-Gailtaler Almkäse, il-Gailtaler Speck żviluppa bħala xprun għall-kummerċjalizzazzjoni ta' prodotti reġjonali oħra, għall-attrazzjonijiet turistiċi fir-reġjun, bħal "Speckfest" [il-festival tal-bejken] u għall-infrastruttura turistika b'perjodu aktar fit-tul ta' użu, bħal "Speckmuseum" [il-mużew tal-bejken] (ara r-rapporti tal-istampa mill-1993 sal-1999, l-Anness għat-taqsima 4.4.2.2.2). Il-kooperazzjoni bejn il-produtturi ta' prodotti reġjonali ta' kwalità u r-ristoranti ewlenin qed tifforma dejjem aktar il-bażi għall-immaġni murija mill-impriżi lokali tat-turiżmu. Sissy Sonnleitner, lukanda (f'Kellerwand) rinomata internazzjonalment u li rebħet diversi premji, ukoll tippreferi tuża l-Gailtaler Speck biex tirfina l-ikel tagħha għaliex, kif tgħid din, "dan jagħti lill-ikliet rikkezza partikolari u togħma affumikata pjaċevoli" (ara Sonnleitner 1999, l-Anness għat-taqsima 4.4.2.2.3). L-iżgurar ta' kwalità għolja u konsistenti permezz tad-dispożizzjonijiet fil-Linji Gwida dwar il-Gailtaler Speck hu maħsub biex jippermetti lil din il-kooperazzjoni tiżviluppa b'mod li hu pożittiv għaż-żewġ naħat. Il-liberalizzazzjoni tas-swieq u r-rekwiżiti legali mibdula eżerċitaw pressjoni ekonomika akbar fuq il-prodotti agrikoli tal-Wied ta' Gail. Bl-obbligu fuq il-produtturi kollha tal-IĠP Gailtaler Speck biex jikkonformaw mal-Linji Gwida dwar il-Gailtaler Speck żviluppati u standardizzati mill-assoċjazzjoni "Gailtaler Speck — L-Arena Naturali tal-Karinzja", twittiet it-triq biex il-Gailtaler Speck jistabbilixxi lilu nnifsu fit-tul bħala prodott immarkat ta' kwalità u biex dan ikollu prospettiva favorevoli f'termini tal-prezz. Peress li l-Wied ta' Gail jesperjenza kundizzjonijiet diffiċli bħala post fejn isir in-negozju u ftit li xejn qed jinħolqu impjiegi ġodda fis-settur tal-produzzjoni bl-istabbiliment tan-negozji eżistenti u bit-twaqqif ta' oħrajn ġodda, iż-żamma tal-impjiegi fl-istabbilimenti eżistenti tal-biedja u fin-negozji ż-żgħar hi objettiv importanti tal-politika reġjonali tal-Karinzja. Il-kooperazzjoni fil-forma ta' kollettivi tal-produzzjoni bħall-assoċjazzjoni "Gailtaler Speck — L-Arena Naturali tal-Karinzja" kif ukoll l-"Assoċjazzjoni tal-Kollettiva ta' Produtturi tal-Ġobon tal-Alpi Gailtaler", u l-miżuri eżistenti għall-assigurazzjoni tal-kwalità u għall-kontroll fil-produzzjoni tal-ikel qed itejbu l-provvista reġjonali tal-prodotti u jiffokaw l-attivitajiet ta' kummerċjalizzazzjoni. Għalhekk, il-prijoritizzazzjoni fil-qasam tal-kampanja, tal-ikel, tal-kċina u tal-kultura b'effetti fuq it-turiżmu tagħmel kontribuzzjoni importanti għaż-żamma u għall-iżvilupp tal-Wied ta' Gail bħala reġjun rurali li qed jiffjorixxi." tmexxew għat-taqsima "Rabta maż-żona ġeografika" u, flimkien mal-informazzjoni li bħalissa hi inkluża hemm, jiġifieri it-Taqsima 4.6 tas-sommarju (Rabta maż-żona ġeografika): "Fl-imgħoddi, ir-raġuni ewlenija għall-produzzjoni tal-bejken kienet biex il-laħam jinżamm għal żmien twil. Il-Gailtaler Speck żviluppa fi prodott ferm magħruf u b'distinzjoni reġjonali permezz tal-kundizzjonijiet speċjali ta' maturazzjoni fuq il-bażi tal-klima, l-użu esklużiv tal-ħnieżer imkabbra bil-mod u msemmna b'għalf ta' kwalità għolja, u l-użu ta' metodi tradizzjonali ta' produzzjoni u ta' riċetti mgħoddija minn ġenerazzjonijiet preċedenti. L-esperjenza mgħoddija storikament minn ġenerazzjoni għal li jmiss tiddetermina t-tul ta' kull stadju fit-trasformazzjoni tal-majjal frisk fi prodott ipproċessat kulinarju ta' kwalità għolja. L-għarfien u l-esperjenza tal-produtturi rigward il-varjazzjonijiet staġjonali u klimatiċi fil-kundizzjonijiet tal-produzzjoni jippermettulhom jottimizzaw it-twaqqit tal-produzzjoni. L-aktar ħaġa importanti għal din il-produzzjoni ottimali u, tal-anqas fi ħdan il-Karinzja, unika, hi l-użu tal-kundizzjonijiet klimatiċi speċifiċi tal-Wied ta' Gail: temperatura u umdità stabbli, sigħat twal ta' dawl tax-xemx, formazzjoni limitata ta' ċpar fix-xitwa u rwiefen min-Nofsinhar li jġibu l-bnazzi. Moviment stabbli tal-arja u varjazzjonijiet ħfief biss fit-temperatura u fl-umdità jippermettu li l-prodott jinxef b'mod regolari. Il-proċess kajman tal-maturazzjoni jagħti lill-bejken l-aroma speċjali tiegħu u jfisser li jkun jista' jinżamm għal żmien twil." u t-Taqsimiet 4.6 sa 4.6.5 tal-Ispeċifikazzjoni: Il-Karinzja tappartjeni għaż-żona klimatika moderata tal-Ewropa Ċentrali, iżda spiss din tiġi mmodifikata minn kull wieħed mir-reġjuni tal-viċinat tagħha, mir-riżalt tagħha u mill-kundizzjonijiet lokali. Il-muntanji tal-Karinzja jestendu mill-Punent sal-Lvant u, għalhekk, jirriżultaw fil-formazzjoni ta' naħat b'ħafna xemx u naħat b'ħafna dell, u ta' naħat tar-riħ u naħat tal-irdoss, fenomenu li hu tipiku għall-Wied ta' Gail ukoll. L-Alpi Ċentrali, li jinsabu fit-Tramuntana, b'mod partikolari l-massif tat-Tauern Għolja, bħall-ktajjen tan-Nofsinhar tal-medda muntanjuża Karnika, jipproteġu l-widien u l-baċiri mid-disturbi u jdgħajfu l-kundizzjonijiet tat-temp prevalenti mill-Punent. Dawn jifformaw ilqugħ għall-flussi ewlenin tul il-ktajjen muntanjużi, li jwassal għal xita bil-qliel fuq l-ogħla reġjuni u tnaqqis fil-kopertura tas-sħab mill-muntanji tal-fruntiera sar-reġjuni tal-baċiri. It-trajjettorja taċ-ċikluni Vb, li hi l-fergħa Baltika tal-irwiefen li jaslu mill-Golf tal-Biskalja u minn Spanja, tiddetermina l-kundizzjonijiet speċifiċi tat-temp fil-Wied ta' Gail. L-irwiefen li jonfħu mill-Golf ta' Ġenova lejn il-Grigal jippruvaw iduru madwar it-tarf tal-Alpi fid-direzzjoni tal-Baltiku, jaħbtu mal-katina Alpina tan-Nofsinhar u jaslu fiż-żona tal-Karinzja permezz tal-Wied ta' Fella u fil-widien żgħar bejn il-muntanji ta' Nassfeld. Il-mases tal-arja sħuna niedja jaħbtu mal-arja kiesħa ta' hemmhekk u, minbarra t-temperatura massima tas-sajf tipika għall-Karinzja kollha, jikkawżaw ukoll it-tieni massimu tal-preċipitazzjoni li taffaċċja l-Karinzja t'Isfel fil-ħarifa. Għaldaqstant, l-intensità tal-preċipitazzjoni hi għolja fl-ogħla reġjun tal-Alpi Karniċi, iżda titbaxxa b'rata tassew mgħaġġla lejn it-Tramuntana. L-irwiefen li jakkumpanjaw il-front Vb fir-rotta tiegħu min-Nofsinhar jilħqu l-Wied ta' Gail u jkeċċu l-mases tal-arja kiesħa minn hemmhekk. Dan jeżawrixxi l-parti l-kbira tal-enerġija tagħhom u għalhekk dawn ma jibqa' jkollhom ebda effett lil hinn mill-muntanji lejn it-Tramuntana tal-Wied ta' Gail (ara Tschada 1962, l-Anness A għat-taqsima 4.6.1). Bħala riżultat tal-effett ta' lqugħ tal-Alpi tal-Ġir tan-Nofsinhar, b'mod partikolari tal-Alpi Karniċi, il-Wied ta' Gail u ż-żona madwar Villach jesperjenzaw perjodi ogħla mill-medja ta' dawl tax-xemx ta' aktar minn 50 % tul is-sena sħiħa meta mqabbla ma' reġjuni oħra tal-Karinzja. Madankollu, il-Wied ta' Gail hu partikolarment favorevoli fil-ħarifa u fix-xitwa, meta fil-baċiri ċentrali tal-Karinzja l-formazzjoni taċ-ċpar tillimita b'mod sostanzjali l-ammont ta' radjazzjoni li tasal hemm (ara Steinhauser 1958, l-Anness B għat-taqsima 4.6.1 u Paschinger 1976). Konsegwentement, l-umdità fl-arja fil-Wied ta' Gail tul is-sena sħiħa hi kostanti ħafna wkoll, filwaqt li l-arja fil-baċiri hi relattivament aktar niedja fix-xitwa u aktar niexfa fis-sajf. B'hekk, il-varjabbiltà fl-umdità relattiva medjana fil-Wied ta' Gail tul is-sena hi biss nofs il-valur tar-reġjun ċentrali tal-Karinzja. Għaldaqstant, il-prerekwiżit naturali essenzjali għall-maturazzjoni tajba tal-bejken, jiġifieri l-umdità konsistenti, hu preżenti fil-Wied ta' Gail. It-temperaturi għandhom ukoll medja ftit anqas milli fil-baċir ta' Klagenfurt, pereżempju, iżda huma aktar konsistenti, jiġifieri b'anqas estremi qawwijin tat-temperatura, minħabba l-pożizzjoni ogħla tal-Wied ta' Gail (ara l-Istitut Ċentrali għall-Meteoroloġija u għall-Ġeodinamika 1999). Il-preċipitazzjoni totali fil-Wied ta' Gail hi għolja, iżda fl-istess ħin in-numru ta' jiem bi preċipitazzjoni konsiderevoli hu pjuttost baxx, kif muri mit-tqabbil mal-istazzjonijiet ta' monitoraġġ mir-reġjuni tal-viċinat. Dan jindika avvenimenti ta' preċipitazzjoni bil-qliel u estensiva, li xorta waħda malajr jiġu segwiti minn temp bnazzi (L-Uffiċċju Idrografiku Ċentrali 1999, l-Anness C għat-taqsima 4.6.1). L-orjentament mill-Punent għal-Lvant tal-wied, it-temperaturi u l-umditajiet regolari, il-perjodi twal ta' dawl tax-xemx u l-perċentwal baxx assoċjat ta' kopertura tas-sħab u l-kundizzjonijiet ħielsa miċ-ċpar fix-xitwa u l-irwiefen min-Nofsinhar tipiċi li jġibu l-bnazzi u li jirriżultaw mill-influwenza b'saħħitha tal-front tat-temp Vb, joħolqu l-kundizzjonijiet ideali fil-Wied ta' Gail għall-produzzjoni u, b'mod partikolari, għall-maturazzjoni tal-bejken. Prodotti kkonservati ta' kwalità għolja jistgħu jiġu prodotti biss f'reġjuni b'moviment indaqs tal-arja u b'varjazzjonijiet żgħar fit-temperatura u fl-umdità, peress li hemm biss ikun possibbli li l-prodott jinxef b'mod regolari (ara Aichwalder 1997, l-Anness D għat-taqsima 4.6.1). L-aroma speċjali u l-ħajja twila fuq l-ixkaffa tal-bejken huma riżultat tal-proċess ta' maturazzjoni twil u mhux disturbat. Għaldaqstant, il-prerekwiżiti għall-produzzjoni b'suċċess tal-bejken huma preżenti b'mod partikolarment abbundanti fil-Wied ta' Gail. Fl-imgħoddi, ir-raġuni ewlenija għall-produzzjoni tal-bejken kienet biex il-laħam bħala materja prima jkun jista' jinżamm għal żmien twil. B'dak il-mod, il-laħam u x-xaħam kienu disponibbli tul is-sena kollha biex jikkompletaw u jarrikkixxu d-dieta. Madankollu, fl-aħħar deċennji, hi l-kwalità għolja tal-bejken li tista' tinkiseb permezz tal-produzzjoni u tal-kundizzjonijiet ta' maturazzjoni speċjali fil-Wied ta' Gail li għamlitu speċjalità kulinarja mfittxa. Il-marinazzjoni fuq imwejjed tradizzjonali tal-injam għall-marinazzjoni permezz ta' riċetti mgħoddija minn ġenerazzjonijiet preċedenti, l-affumikazzjoni u l-interruzzjonijiet fil-proċess tal-affumikazzjoni li matulhom il-bejken jidħol f'kuntatt mal-arja friska, li tagħti lill-bejken it-togħma tipika tiegħu, u l-maturazzjoni bil-mod fil-kundizzjonijiet klimatiċi tipiċi tal-Wied ta' Gail, huma fatturi importanti li jiddeterminaw il-kwalità tal-bejken (ara l-Assoċjazzjoni tal-Gailtaler Speck — L-Arena Naturali tal-Karinzja, 1999b, l-Anness B għat-taqsima 2). Il-Gailtaler Speck għandu reputazzjoni eċċellenti fir-reġjuni l-oħra tal-provinċja tal-Karinzja kif ukoll lil hinn mill-fruntieri tal-Karinzja. B'mod partikolari fir-reġjuni tal-Karinzja t'Isfel, fejn jiġi prodott tip kompletament differenti ta' bejken, jekk jiġi prodott affattu, il-Gailtaler Speck għandu reputazzjoni kbira u hu apprezzat għat-togħma unika tiegħu. Il-popolarità li jgawdi l-Gailtaler Speck hija evidenti kull sena fi Speckfest [il-festival tal-bejken], li issa jinsab fis-7a sena tiegħu, u li jsir fil-belt żgħira ta' Hermagor, li tinsab fiċ-ċentru tal-Wied ta' Gail, fejn għexieren ta' eluf ta' viżitaturi mill-Awstrija u minn barra l-pajjiż jieħdu l-opportunità biex imorru sal-Wied ta' Gail biex jippruvaw il-Gailtaler Speck u jieħdu ftit magħhom lura d-dar (ara r-rapporti għall-istampa mill-1993 sal-1999, l-Anness għat-taqsima 4.6.3). Kif diġà ntqal fit-Taqsima 4.6.2, il-Gailtaler Speck kien riżorsa nutrizzjonali essenzjali minħabba l-metodu ta' produzzjoni tiegħu, li kien jippermetti l-preservazzjoni tal-laħam fi żmien fejn fil-parti l-kbira ma kinux magħrufa l-metodi tekniċi ta' tkessiħ. Anki llum, il-Gailtaler Speck, bħala parti mill-"Brettljausen" tradizzjonali [platti mħallta kesħin tal-Awstrija], li huma meqjusa bħala ikliet sħaħ u li fihom il-Gailtaler Speck hu element ewlieni, jaqdi rwol sinifikanti fid-dieta tal-abitanti, kif ukoll tal-viżitaturi, tal-Wied ta' Gail (ara Speckfestjournal [il-Ġurnal tal-Festival tal-Bejken] 1998, l-Anness A għat-taqsima 4.6.4). It-tieni element li juri l-importanza tal-Gailtaler Speck fid-dieta hu l-użu tiegħu fit-tħejjija ta' ikliet tradizzjonali u anki fl-iżvilupp ta' kċina lokali ġdida. Ir-restaurateur popolari Sissy Sonnleitner, li ssemma aktar 'il fuq fit-taqsima 4.4.2.2.3, kif ukoll il-gourmet chef Walter Trupp u x-chef tas-sena 1997 Harald Fritzer, ilkoll jagħrfu l-importanza tal-Gailtaler Speck, peress li dan jagħti lill-ikliet togħma tassew distintiva (ara Lexe 1997, l-Anness B għat-taqsima 4.6.4). Il-produzzjoni tal-Gailtaler Speck tieħu f'kunsiderazzjoni t-tradizzjonijiet lokali tas-settur agrikolu. Dawn huma evidenti fil-proċessi li ġejjin: l-użu ta' nofs karkassi sħaħ tal-bejken biex jinħolqu prodotti kkonservati, il-konservazzjoni fuq imwejjed tradizzjonali tal-injam għall-marinazzjoni, il-metodu ta' affumikazzjoni kiesħa b'diversi interruzzjonijiet matul il-proċess tal-affumikazzjoni, u finalment ir-riċetti ta' ħwawar individwalment distinti, li ngħaddew minn ġenerazzjoni għall-oħra b'mod esklużiv fi ħdan il-familji (ara l-Assoċjazzjoni tal-Gailtaler Speck — L-Arena Naturali tal-Karinzja, 1999b, l-Anness għat-taqsima 4.2)." huma ssostitwiti bit-test li ġej: Il-Wied ta' Gail jappartjeni — ħlief għal ċerti eċċezzjonijiet — għaż-żona klimatika moderata tal-Ewropa Ċentrali. Il-muntanji tal-Karinzja jimxu f'direzzjoni Punent-Lvant, li tirriżulta fil-formazzjoni ta' naħat b'ħafna xemx u naħat b'ħafna dell, u ta' naħat tar-riħ u naħat tal-irdoss. Dan hu l-każ fil-Wied ta' Gail ukoll. L-Alpi Ċentrali, li jinsabu fit-Tramuntana, b'mod partikolari l-massif tat-Tauern Għolja, bħall-ktajjen tan-Nofsinhar tal-medda muntanjuża Karnika, jipproteġu l-widien u l-baċiri mid-disturbi u jdgħajfu l-kundizzjonijiet tat-temp prevalenti mill-Punent. Dawn jifformaw ilqugħ għall-flussi ewlenin tul il-ktajjen muntanjużi, li jwassal għal xita bil-qliel fuq l-ogħla reġjuni u tnaqqis fil-kopertura tas-sħab mill-muntanji tal-fruntiera sar-reġjuni tal-baċiri. It-trajjettorja taċ-ċikluni Vb, li hi l-fergħa Baltika tal-irwiefen li jaslu mill-Golf tal-Biskalja u minn Spanja, tiddetermina l-kundizzjonijiet speċifiċi tat-temp fil-Wied ta' Gail. L-irwiefen li jonfħu mill-Golf ta' Ġenova lejn il-Grigal jippruvaw iduru madwar it-tarf tal-Alpi fid-direzzjoni tal-Baltiku, jaħbtu mal-katina Alpina tan-Nofsinhar u jaslu fiż-żona tal-Karinzja permezz tal-Wied ta' Fella u fil-widien żgħar bejn il-muntanji ta' Nassfeld. Il-mases tal-arja sħuna niedja jaħbtu mal-arja kiesħa ta' hemmhekk u, minbarra t-temperatura massima tas-sajf tipika għall-Karinzja kollha, jikkawżaw ukoll it-tieni massimu tal-preċipitazzjoni li taffaċċja l-Karinzja t'Isfel fil-ħarifa. Għaldaqstant, l-intensità tal-preċipitazzjoni hi għolja fl-ogħla reġjun tal-Alpi Karniċi, iżda titbaxxa b'rata tassew mgħaġġla lejn it-Tramuntana. Bħala riżultat tal-effett ta' lqugħ tal-Alpi tal-Ġir tan-Nofsinhar, b'mod partikolari tal-Alpi Karniċi, il-Wied ta' Gail u ż-żona madwar Villach jesperjenzaw perjodi ogħla mill-medja ta' dawl tax-xemx ta' aktar minn 50 % tul is-sena sħiħa meta mqabbla ma' reġjuni oħra tal-Karinzja. Madankollu, il-Wied ta' Gail hu partikolarment favorevoli fil-ħarifa u fix-xitwa (ara Steinhauser 1958 u Pachinger 1976). Konsegwentement, l-umdità fl-arja fil-Wied ta' Gail tul is-sena sħiħa hi kostanti ħafna wkoll, filwaqt li l-arja fil-baċiri hi relattivament aktar niedja fix-xitwa u aktar niexfa fis-sajf. B'hekk, il-varjabbiltà fl-umdità relattiva medjana fil-Wied ta' Gail tul is-sena hi biss nofs il-valur tar-reġjun ċentrali tal-Karinzja. Għaldaqstant, il-prerekwiżit naturali essenzjali għall-maturazzjoni tajba tal-bejken, jiġifieri l-umdità konsistenti, hu preżenti fil-Wied ta' Gail. It-temperaturi għandhom ukoll medja ftit anqas milli fil-baċir ta' Klagenfurt, pereżempju, iżda huma aktar konsistenti, jiġifieri b'anqas estremi qawwijin tat-temperatura, minħabba l-pożizzjoni ogħla tal-Wied ta' Gail (ara l-Istitut Ċentrali għall-Meteoroloġija u għall-Ġeodinamika 1999). Il-preċipitazzjoni totali fil-Wied ta' Gail hi għolja, iżda fl-istess ħin in-numru ta' jiem bi preċipitazzjoni konsiderevoli hu pjuttost baxx, kif muri mit-tqabbil mal-istazzjonijiet ta' monitoraġġ mir-reġjuni tal-viċinat. Dan jindika avvenimenti ta' preċipitazzjoni bil-qliel u estensiva, li xorta waħda malajr jiġu segwiti minn temp bnazzi (ara l-Uffiċċju Idrografiku Ċentrali 1999). L-orjentament mill-Punent għal-Lvant tal-wied, it-temperaturi u l-umditajiet regolari, il-perjodi twal ta' dawl tax-xemx u l-perċentwal baxx assoċjat ta' kopertura tas-sħab u l-kundizzjonijiet ħielsa miċ-ċpar fix-xitwa u l-irwiefen min-Nofsinhar tipiċi li jġibu l-bnazzi u li jirriżultaw mill-influwenza b'saħħitha tal-front tat-temp Vb, joħolqu l-kundizzjonijiet ideali fil-Wied ta' Gail għall-produzzjoni u, b'mod partikolari, għall-maturazzjoni tal-bejken. Prodotti kkonservati ta' kwalità għolja jistgħu jiġu prodotti biss f'reġjuni b'moviment indaqs tal-arja u b'varjazzjonijiet żgħar fit-temperatura u fl-umdità, peress li hemm biss ikun possibbli li l-prodott jinxef b'mod regolari (ara Aichwalder 1997). L-għarfien miksub mill-esperjenza mgħoddija storikament minn ġenerazzjoni għall-oħra tiddetermina t-tul ta' kull stadju fit-trasformazzjoni tal-majjal frisk fi prodott ipproċessat kulinarju ta' kwalità għolja. L-għarfien u l-esperjenza tal-produtturi rigward il-varjazzjonijiet staġjonali u klimatiċi fil-kundizzjonijiet tal-produzzjoni jippermettulhom jottimizzaw it-twaqqit tal-produzzjoni u jiżguraw il-kwalità tal-prodotti anki f'kundizzjonijiet tat-temp anqas favorevoli. L-użu ta' dawn il-kundizzjonijiet klimatiċi speċifiċi fil-Wied ta' Gail hu importanti għall-produzzjoni ottimali u, fi ħdan il-Karinzja, unika, tal-bejken. Il-preparazzjoni tal-Gailtaler Speck tissemma f'dokumenti li jmorru lura sas-sena 812. Il-bejken tqies bħala komponent essenzjali tad-dieta sa minn tard fiż-Żminijiet tan-Nofs u llum hu klassifikat bħala wieħed mill-platti tradizzjonali tar-reġjun. Fl-imgħoddi, ir-raġuni ewlenija għall-produzzjoni tal-bejken kienet biex il-laħam bħala materja prima jkun jista' jinżamm għal żmien twil. B'dak il-mod, il-laħam u x-xaħam kienu disponibbli tul is-sena kollha biex jikkompletaw u jarrikkixxu d-dieta. Għad li l-marinazzjoni qabel kienet issir fuq imwejjed tradizzjonali tal-injam għall-marinazzjoni, illum jintużaw banji u mwejjed tal-marinazzjoni moderni jew ta' azzar ta' grad għoli għal dak l-għan. Madankollu, dak li hu l-istess hu l-kwalità għolja tal-materja prima li tirriżulta mill-metodi ta' tagħlif u ta' tismin, ir-riċetti mgħoddija minn ġenerazzjoni għall-oħra u l-proċess ħafif ta' affumikazzjoni, li flimkien mal-proċess bil-mod ta' maturazzjoni fil-kundizzjonijiet klimatiċi tipiċi tal-Wied ta' Gail huma meqjusa bħala fatturi essenzjali addizzjonali li jiddeterminaw il-kwalità tal-Gailtaler Speck. Il-Gailtaler Speck għandu reputazzjoni eċċellenti fir-reġjuni l-oħra tal-provinċja tal-Karinzja kif ukoll lil hinn mill-fruntieri tal-provinċja. B'mod partikolari fir-reġjuni tal-Karinzja t'Isfel, fejn jiġi prodott tip kompletament differenti ta' bejken, jekk jiġi prodott affattu, il-Gailtaler Speck għandu reputazzjoni kbira u hu apprezzat għat-togħma unika tiegħu u l-konsistenza distintiva differenti tiegħu, li hi dovuta l-aktar għall-kundizzjonijiet li fihom jintgħalfu l-annimali. Il-popolarità li jgawdi l-Gailtaler Speck hi evidenti fi Speckfest [il-festival tal-bejken], li jseħħ ta' kull sena fil-belt żgħira ta' Hermagor, li tinsab fiċ-ċentru tal-Wied ta' Gail. Għall-festival jattendu għexieren ta' eluf ta' viżitaturi mill-Awstrija u minn barra l-pajjiż, dejjem fl-ewwel tmiem il-ġimgħa ta' Ġunju, li jieħdu l-opportunità biex iżuru l-Wied ta' Gail u jduqu l-Gailtaler Speck fiż-żona fejn jiġi prodott u jieħdu xi ftit minnu wkoll lura d-dar. L-importanza ta' dan il-prodott importanti tal-Karinzja ġiet rikonoxxuta fl-2005, meta ż-żona ta' oriġini tiegħu ġiet iddikjarata bħala Genussregion fl-Awstrija, li hi assoċjata ma' inizjattivi regolari tal-kummerċjalizzazzjoni u tat-turiżmu (ara http://www.genuss-region.at/genussregionen/kaernten/gailtaler-speck-g-g-a/region.html)." Raġunijiet: L-informazzjoni essenzjali relatata ma' dan il-punt li tinsab fid-diversi dokumenti individwali tal-Ispeċifikazzjoni oriġinali (eż. id-deskrizzjoni dettaljata tal-kundizzjonijiet prevalenti tat-temp fil-Wied ta' Gail, id-dettalji storiċi jew id-deskrizzjoni tar-reputazzjoni speċjali tal-Gailtaler Speck, eċċ.) ġiet inkorporata fl-Ispeċifikazzjoni l-ġdida f'format aktar konċiż biex tinżamm il-konformità mal-objettivi tal-Ispeċifikazzjoni l-ġdida deskritta fil-bidu (ara l-"Emendi"). L-unika ħaġa li ġiet miżjuda hi li l-għarfien espert tal-bniedem fost affarijiet oħra jippermetti l-produzzjoni ta' prodott ta' kwalità konsistentement għolja anki f'kundizzjonijiet anqas favorevoli tat-temp (eż. f'temperaturi esterni ogħla; ara l-informazzjoni dwar l-affumikazzjoni kiesħa). "It-tikkettar isir permezz ta' badge jew permezz ta' żigarella mqabbda f'post xieraq man-nofs karkassi jew mal-qatgħat individwali tal-bejken, jew permezz ta' tikketti ekwivalenti tal-prodott li juru b'mod leġibbli u li ma jistax jitbagħbas il-produttur u n-numru tal-ispezzjoni. In-numru tal-ispezzjoni jrid jiddaħħal f'rekord tal-produzzjoni ("rekord tal-bejken") li jinżamm mill-produttur għas-sottomissjoni lill-organu ta' spezzjoni, li jiddokumenta li kull lott tal-bejken ikun ġie prodott b'konformità mal-metodu ta' produzzjoni u li jipprovdi l-bażi għall-verifika tal-konformità mal-metodu ta' produzzjoni fi kwalunkwe waqt. L-użu tal-ismijiet tal-kumpanija jew proprji fit-tikkettar tal-prodott hu permess, dment li dan ma jqarraqx bil-konsumaturi." u t-Taqsima 4.8 tal-Ispeċifikazzjoni (Tikkettar): "It-tikkettar tal-qatgħat maħsuba għall-kummerċjalizzazzjoni bħala Gailtaler Speck isir permezz ta' badge jew permezz ta' żigarella mqabbda f'post xieraq man-nofs karkassi jew mal-qatgħat individwali tal-bejken, jew b'tikketti ekwivalenti tal-prodott li juru b'mod leġibbli u li ma jistax jitbagħbas il-produttur u n-numru tal-ispezzjoni. In-numri tal-ispezzjonijiet huma magħmula mill-marka tas-saħħa li hi speċifika għal kull stabbiliment tal-produzzjoni, mid-data tat-tbiċċir u min-numru ta' approvazzjoni tal-veterinarju, li min-naħa tiegħu hu speċifiku għal kull biċċerija. In-numru tal-ispezzjoni jrid jiddaħħal f'rekord tal-produzzjoni ("rekord tal-bejken") li jinżamm mill-produttur għas-sottomissjoni lill-organu ta' spezzjoni, li jiddokumenta li kull lott tal-bejken ikun ġie prodott b'konformità mal-metodu ta' produzzjoni u li jipprovdi l-bażi għall-verifika mill-korp tal-ispezzjoni tal-konformità mal-metodu ta' produzzjoni fi kwalunkwe waqt. L-assoċjazzjoni "Gailtaler Speck — L-Arena Naturali tal-Karinzja" żviluppa "rekord tal-bejken" għad-dokumentazzjoni tal-metodu ta' produzzjoni (ara l-Assoċjazzjoni tal-Gailtaler Speck — L-Arena Naturali tal-Karinzja, 1999b, l-Anness għat-taqsima 4.2). Il-produtturi tal-IĠP Gailtaler Speck huma meħtieġa jużaw dan il-metodu jew wieħed ekwivalenti biex jiddokumentaw il-metodu ta' produzzjoni. It-tikkettar irid ikun faċilment viżibbli sal-aħħar porzjon tal-lott rilevanti tal-bejken li jinbiegħ. Tikketta li jkun fiha n-numru tal-ispezzjoni trid titwaħħal mal-Gailtaler Speck li hu ppakkjat bil-lest għall-bejgħ. Il-bejken irid jiġi ppakkjat f'materjali xierqa li jiżguraw li jinżammu l-ħajja tal-prodott fuq l-ixkaffa u l-kwalità tiegħu. It-tikketta trid tissodisfa r-rekwiżiti statutorji l-oħra kollha dwar it-tikkettar. Hemm il-ħsieb li fil-futur titfassal preżentazzjoni uniformi tal-prodott li tikkonsisti f'marka figurattiva li jkun fiha l-elementi tal-kliem li għandha tiġi żviluppata bid-deżinjazzjoni "Gailtaler Speck" u, dment li tiġi rikonoxxuta l-indikazzjoni ġeografika protetta, id-deżinjazzjoni "IĠP". Din għandha tintuża flimkien mas-simbolu tal-Komunità mqiegħed għad-dispożizzjoni mill-Kummissjoni Ewropea." huma ssostitwiti bit-test li ġej: "Mal-prodott ippakkjat għandha titwaħħal tikketta li, fit-tieqa tagħha, minbarra l-marka meħtieġa tal-UE, għandhom jiġu speċifikati wkoll il-kliem "Gailtaler Speck — IĠP" u n-numru ta' reġistrazzjoni tal-produttur tal-bejken." Raġunijiet: Fid-dawl tas-sistema għall-iżgurar tat-traċċabilità li ġiet estiża bil-verżjoni l-ġdida tal-Ispeċifikazzjoni (ara t-taqsima "Prova tal-oriġini"), il-mezzi tat-tikkettar li kienu meħteġa qabel (badge, żigarella jew tikketti ekwivalenti tal-prodott u speċifikazzjoni tal-produttur u n-numru tal-ispezzjoni) jistgħu jitneħħew. L-informazzjoni preċedenti dwar l-ippakkjar tista' titħassar bla ma tiġi ssostitwita wkoll, b'mod partikolari peress li ġiet ittrattata b'mod eżawrijenti fl-ispeċifikazzjoni tal-objettivi ġenerali (żamma tal-kwalità u tal-ħajja tal-prodott fuq l-ixkaffa), mingħajr ma jiġu stabbiliti rekwiżiti dettaljati relatati mal-kwalità tal-materjali tal-ippakkjar jew ma' forom speċjali ta' ppakkjar. L-użu tal-ismijiet tal-kumpanija jew ta' ismijiet proprji fit-tikkettar tal-prodott għandu jibqa' jkun permess; madankollu, mhi meħtieġa ebda "approvazzjoni" fl-Ispeċifikazzjoni. It-test preċedenti relatat ma' dan hu meqjus li hu kontenut regolatorju superfluwu u, għalhekk, ma ġiex inkluż fl-Ispeċifikazzjoni l-ġdida. Id-dettalji ta' kuntatt tal-awtorità kompetenti u tal-grupp applikanti nbidlu mindu l-indikazzjoni ġiet iddikjarata protetta, u ġew aġġornati kif ġej: L-awtorità kompetenti tal-Istat Membru: Indirizz tal-posta elettronika: Assoċjazzjoni: Indirizz tal-posta elettronika: Tip ta' prodott: B'dan it-tibdil formali, ġiet adottata d-deskrizzjoni eżatta tal-klassi tal-prodott, jiġifieri "Klassi 1.2 Prodotti tal-laħam (misjur, ikkonservat, affumikat, eċċ.)". Organu ta' spezzjoni: Il-modifika fil-qasam tal-organu ta' spezzjoni hi neċessarja minħabba t-tibdiliet fil-leġiżlazzjoni nazzjonali, li jipprevedu tibdil fis-sistema minn kontrolli pubbliċi mill-Gvernatur għal kontrolli minn korpi akkreditati privati ta' kontroll. Issa l-organu ta' spezzjoni li ġej se jagħmel il-kontrolli: L-Ispeċifikazzjoni tiddikjara li l-kompiti partikolari tiegħu huma: "L-ispezzjoni tal-karatteristiċi tal-prodotti u l-verifika tad-dokumenti u tal-evidenza speċifikati fit-taqsima 4.4 Prova tal-oriġini għall-plawżibbiltà u għall-konformità mal-Ispeċifikazzjoni." L-elenkar ta' leġiżlazzjoni nazzjonali rilevanti iżda ġeneralment applikabbli skont il-punt preċedenti "Leġiżlazzjoni nazzjonali" tħassar, peress li dan il-punt m'għadux meqjus bħala kontenut neċessarju tal-ispeċifikazzjonijiet. Lista ta' referenzi u ta' sorsi L-appendiċijiet li ġejjin tħassru jew tneħħew, peress li l-kontenut tagħhom jew ġie inkluż b'mod dirett fit-test tal-Ispeċifikazzjoni jew inkella sar obsolet minħabba d-dispożizzjonijiet il-ġodda: L-Assoċjazzjoni tal-Gailtaler Speck — L-Arena Naturali tal-Karinzja (1999b): Il-Linji Gwida dwar il-Gailtaler Speck. L-Uffiċċju tal-Inġiniera Ċivili Blechl & Piechl (1999): Il-mappa intitolata "L-oriġini tal-prodotti bażiċi għall-Gailtaler Speck", Klagenfurt. L-Awstrija Klassi 1.2 Prodotti tal-laħam (misjura, ikkonservati, affumikati, eċċ.) Il-Gailtaler Speck hu prodott ikkonservat mhux ipproċessat magħmul minn majjal mhux ippressat u bl-għadam imneħħi. Fil-prinċipju, il-Gailtaler Speck jista' jiġi prodott minn kwalunkwe qatgħa laħam, inkluż minn nofs karkassi sħaħ tal-bejken. Madankollu, iż-żaqq, il-lojn, iż-żaqq mal-lojn, il-koxxa u l-ispalla huma ppreferuti. Il-Gailtaler Speck jinbiegħ mingħajr imballaġġ jew f'imballaġġ, fin-nofs karkassi sħaħ, f'qatgħat kbar jew imfettet. Biċċiet sħaħ tal-bejken dejjem ikollhom siġill li jissikka enumerat aħmar jew aħdar indipendentement minn jekk ikunux ippakkjati jew le, li jista' jiġi traċċat lura lejn l-utent tas-siġill, u juri fuqu ras ħanżir daħkan u l-kliem "Gailtaler Speck". Il-Gailtaler Speck għandu kulur estern isfar dehbi, il-kontenut ta' xaħam jidher ċar u hu abjad pur meta jitqatta', u l-laħam tal-muskoli għandu kulur aħmar intens. Il-bejken għandu togħma li ftit li xejn taħraq mingħajr nota dominanti tal-ġnibru, ma fihx wisq melħ u hu kkaratterizzat minn togħma kkonservata, affumikata u laħmija żviluppata sew; minkejja s-sodezza akbar tal-kontenut ta' xaħam meta mqabbel ma' tipi oħra ta' bejken, il-Gailtaler Speck jinħall bil-mod fuq l-ilsien u huwa artab taħt is-snien. Il-materja prima tikkonsisti fi ħnieżer imwielda, imrobbija u msemmna fir-reġjun iddefinit, tar-razez li ġejjin: ir-razza lokali, il-bojod kbar, Duroc, Swabian Hall Saddleback u razez imħallta minn fost dawn. Barra minn hekk, il-ħnieżer ta' razza mħallta minn fost dawn ir-razez ma' ħnieżer Pietrain bħala missirijiet huma ammissibbli wkoll. Ix-xiri ta' ħnienes ta' dawn ir-razez ta' oriġini differenti hi permessa sa piż massimu ta' 31 kg. Dawn l-annimali jistgħu jitrabbew biss fuq għalf li jwassal għat-tkabbir bil-mod tagħhom. Ma tistax tinqabeż żieda massima ta' kuljum fil-piż ta' 750 gramma li hi ddeterminata tul il-perjodu sħiħ tat-tismin. It-tagħlif b'likwidi (eż. qamħirrum jew sojja niedja) hu pprojbit. Il-qamħirrum u s-sojja jistgħu jingħataw biss f'ammonti żgħar ta' anqas minn 20 % tal-materja niexfa għas-sojja u ta' anqas minn 10 % tal-materja niexfa għall-qamħirrum. Meta jingħata l-għalf lill-ħnieżer, qatt ma jistgħu jiżdiedu promoturi tat-tkabbir, aġenti anaboliċi jew ormoni. Mill-bidu tas-simna, l-użu ta' promoturi kimiċi u antibijotiċi tat-tkabbir irid jitwaqqaf ukoll. Il-ħnieżer ikunu lesti għat-tbiċċir biss meta jaqbżu piż ħaj ta' mill-anqas 120 kg. It-tismin tal-ħnieżer, it-tqattigħ tal-laħam u l-produzzjoni tal-bejken innifsu (marinazzjoni, affumikazzjoni u maturazzjoni) iridu jsiru fiż-żona ġeografika ddefinita li hi koperta mill-korp ċentrali ta' reġistrazzjoni tal-grupp applikanti. Fuq il-prodott ippakkjat għandha titwaħħal tikketta, fit-tieqa tiegħu, minbarra l-marka meħtieġa tal-UE, għandhom jiġu speċifikati wkoll il-kliem "Gailtaler Speck — IĠP" u n-numru ta' reġistrazzjoni tal-produttur tal-bejken. Iż-żona ġeografika tinsab fil-provinċja Awstrijaka tal-Karinzja u tikkonsisti fil-muniċipalitajiet amministrattivi li ġejjin: Dellach, Feistritz an der Gail, Gitschtal, Hermagor, Hohenthurn, Kirchbach, Kötschach-Mauthen, Nötsch im Gailtal u St. Stefan im Gailtal. Il-Wied ta' Gail fil-Karinzja — ħlief għal ċerti eċċezzjonijiet — jagħmel parti miż-żona klimatika moderata tal-Ewropa Ċentrali. Il-muntanji ta' madwaru jestendu f'direzzjoni Punent-Lvant, li tirriżulta fil-formazzjoni ta' naħat b'ħafna xemx u naħat b'ħafna dell, u ta' naħat tar-riħ u naħat tal-irdoss. Fl-istess ħin, il-muntanji jħarsu l-Wied ta' Gail minn disturbi u jtaffu l-fronti prevalenti tat-temp li jaslu mill-Punent. B'hekk, id-durata tad-dawl tax-xemx fil-Wied ta' Gail hi ogħla mill-medja meta mqabbla ma' żoni oħra fil-Karinzja f'aktar minn 50 % tas-sena sħiħa. Madankollu, il-Wied ta' Gail jara l-aktar vantaġġi fil-ħarifa u fix-xitwa. B'hekk, il-kundizzjonijiet tal-umdità huma ferm ibbilanċjati fil-Wied ta' Gail tul is-sena sħiħa wkoll. It-temperaturi medji fiż-żona ddefinita normalment ikunu ftit ogħla minn, pereżempju, dawk fil-baċir ta' Klagenfurt; minħabba l-altitudni ogħla tal-Wied ta' Gail, hemm tendenza li dawn ivarjaw anqas ukoll, eż. juru estremi anqas qawwijin. Flimkien, l-orjentament mill-Punent għal-Lvant tal-wied, it-temperaturi u l-kundizzjonijiet tal-umdità bbilanċjati u kostanti, id-durata twila ta' dawl tax-xemx u l-perċentwal baxx relatat ta' kopertura tas-sħab u l-kundizzjonijiet ħielsa miċ-ċpar fix-xitwa kif ukoll l-irwiefen tipiċi min-Nofsinhar li jġibu l-bnazzi, joħolqu l-kundizzjonijiet ideali fil-Wied ta' Gail għall-produzzjoni u, b'mod partikolari, għall-maturazzjoni tal-bejken. L-abitanti tal-Wied ta' Gail għandhom tradizzjoni ddokumentata ta' produzzjoni tal-bejken li tmur lura sas-seklu disgħa, u għandhom għarfien komprensiv miżrugħ fl-esperjenza dwar kif, billi josservaw ċerti proċeduri għall-produzzjoni tal-materja prima (razez ammissibbli ta' annimali, għalf immirat lejn tkabbir bil-mod), u meta, filwaqt li jużaw il-karatteristiċi klimatiċi reġjonali, ikun jista' jinħoloq prodott ta' kwalità tant għolja u tant raffinat bħall-Gailtaler Speck. Din l-esperjenza prattika twila sekli sħaħ rigward id-diversi fatturi li jinfluwenzaw il-kwalità tal-Gailtaler Speck (fost l-oħrajn l-għarfien ta' influwenzi avversi, ir-raġunijiet għall-fluttwazzjonijiet fil-kwalità u għall-karatteristiċi li jinbidlu tal-materja prima, skont il-fatturi ambjentali, u kif dawn iridu jiġu mmaniġġjati) hi deċiżiva biex jinħoloq prodott ta' kwalità kostantement għolja. Il-Gailtaler Speck għandu kontenut relattivament għoli ta' xaħam b'sodezza karatteristika, li, meta jiġi kkonsmat, xorta waħda jagħti sensazzjoni pjaċevoli u ħafifa fil-ħalq u jinħall bil-mod fuq l-ilsien. Flimkien mat-togħma kif deskritta fil-punt 3.2, dan iwassal għal prodott li min jifhem jagħrfu mill-ewwel. Din ir-rabta tidher primarjament fl-effetti tal-proċess reġjonali tal-produzzjoni mgħoddi mill-ġenerazzjonijiet preċedenti, li jagħti lill-Gailtaler Speck il-karattru partikolari tiegħu, li min-naħa tiegħu wasslu biex ikollu r-reputazzjoni tajba tiegħu. L-għarfien żviluppat fir-reġjun u ppreservat u rfinat għal sekli sħaħ għandu effett fuq kull stadju tal-produzzjoni: Razez tal-ħanżir li, skont l-esperjenza, jiżguraw il-kontenut mixtieq u relattivament ogħla ta' xaħam flimkien ma' simna bil-mod u t-tipi ammissibbli ta' għalf biss huma awtorizzati għall-produzzjoni. Il-kontenut ogħla ta' xaħam ma jistax jiġi ddeterminat f'termini ta' kejliet f'cm, peress li l-Gailtaler Speck hu prodott naturali, u l-kontenut ta' xaħam ivarja bejn l-annimali rġiel u nisa msewwija, u anki bejn il-qatgħat differenti ta' laħam. Madankollu, minħabba l-ħajja itwal (limitazzjoni taż-żieda ta' kuljum fil-piż) tal-ħnieżer użati għall-produzzjoni tal-Gailtaler Speck u l-piż ħaj minimu ogħla tagħhom fil-ħin tat-tbiċċir (li hu ta' 120 kg minflok il-medja Ewropea ta' 85 kg fil-produzzjoni normali tal-bejken), il-kontenut ta' xaħam tal-Gailtaler Speck hu ogħla b'mod rikonoxxibbli meta mqabbel ma' prodotti komparabbli. Is-sodezza partikolari tax-xaħam li jinsab fil-Gailtaler Speck hi dovuta għat-tagħlif speċjali tal-ħnieżer b'ammont żgħir ħafna ta' qamħirrum (mass. ta' 10 % minflok sa 70 % kif isir is-soltu fl-Ewropa). L-għoti ta' proporzjon ogħla ta' qamħirrum bħala għalf ikun iżid il-kontenut tal-aċidu linolejku (= aċidu xaħmi poliinsaturat) tal-laħam, li, kieku, jagħmel il-bejken aktar suxxettibbli għal ossidazzjoni u jwassal biex jiħżien, u jbiddillu l-punt tat-tidwib tiegħu wkoll. Min-naħa tiegħu dan ikollu effett fuq il-konsistenza tiegħu, tipikament il-finezza tiegħu. L-għażla tal-ħwawar, id-determinazzjoni tat-tul tal-fażi tal-konservazzjoni u l-metodu tal-proċess ta' affumikazzjoni aġġustati b'mod dinamiku skont it-temperatura u l-kundizzjonijiet tal-umdità prevalenti huma responsabbli għad-dehra tal-prodott, għall-aroma tipika li mhix mielħa u ma taħraqx wisq, u anki għat-togħma karatteristika kkonservata, affumikata u mlaħħma tal-Gailtaler Speck. Is-sodezza speċjali li diġà ssemmiet tal-kontenut ta' xaħam fil-Gailtaler Speck — minbarra l-affumikazzjoni kiesħa tradizzjonali — hi dik li qabel kollox tagħmel possibbli l-proċess ammissibbli ta' affumikazzjoni f'temperaturi esterni ogħla fil-kmamar tal-affumikazzjoni mingħajr it-tberrid. Xaħam aktar artab jitlef aktar ilma f'temperaturi ogħla, li jwassal għal solubbiltà ogħla tad-duħħan, u b'hekk għal varjazzjonijiet fit-togħma. Il-ventilazzjoni, it-tnixxif u l-maturazzjoni jseħħu bl-użu tal-vantaġġi msemmija hawn fuq tal-klima reġjonali, u — flimkien mal-għarfien ibbażat fuq l-esperjenza tal-produtturi lokali tal-bejken b'rabta mal-identifikazzjoni tal-livell ideali ta' maturazzjoni tal-qatgħat individwali, mhux pressati u, għalhekk, bi ħxuna li tvarja, tal-bejken — huma deċiżivi għall-konsistenza tal-prodott u għall-ħajja tal-prodott fuq l-ixkaffa. Meta l-Gailtaler Speck jiġi prodott fi kmamar moderni tal-affumikazzjoni bl-arja kundizzjonata, din l-esperjenza tiġi inkorporata fil-programmazzjoni tal-kontroll tal-proċess f'dawk il-kmamar, u tiżgura riżultati komparabbli għall-proċedura ta' proċessar ikkontrollata mill-bniedem. It-togħma u l-konsistenza tal-Gailtaler Speck jiddistingwuh minn prodotti oħra tal-bejken fir-reġjuni tal-viċinat, u jwasslu għal popolarità li qed tikber rapidament. Dan jidher, pereżempju, fi "Speckfest" (festival tal-bejken) li jsir kull sena fil-belt żgħira ta' Hermagor, li tinsab fiċ-ċentru tal-Wied ta' Gail. Għall-festival jattendu għexieren ta' eluf ta' viżitaturi mill-Awstrija u minn barra l-pajjiż, dejjem fl-ewwel tmiem il-ġimgħa ta' Ġunju, li jieħdu l-opportunità biex iżuru l-Wied ta' Gail u jduqu l-Gailtaler Speck fejn jiġi prodott u jieħdu xi ftit minnu lura d-dar magħhom ukoll. Is-sinifikat tal-Gailtaler Speck bħala prodott prinċipali tal-provinċja tal-Karinzja ġie rikonoxxut fl-2005, meta ż-żona ta' oriġini tiegħu ġiet iddikjarata bħala Genussregion fl-Awstrija, li hi marbuta ma' inizjattivi regolari tal-kummerċjalizzazzjoni u tat-turiżmu. (L-Artikolu 6(1) tar-Regolament) It-test sħiħ tal-Ispeċifikazzjoni hu disponibbli fuq
Extracted from C_195_2018.html